AKSB selesai tukar paip lama sepanjang 87 kilometer di Kelantan
Oleh ROSALWANI CHE SOH

31 Mei 2022, 6:29 pm
KOTA BHARU – Syarikat Air Kelantan Sdn. Bhd. (AKSB) telah menyelesaikan projek penukaran paip lama sepanjang 87 kilometer melibatkan kawasan di daerah Kota Bharu, Tumpat dan Gua Musang sejak ia mula dilaksanakan pada tahun lalu.
Menteri Besar Kelantan, Datuk Ahmad Yakob berkata, kesemua projek penukaran paip di seluruh negeri itu dijangka siap sepenuhnya secara berperingkat berdasarkan pelan Induk AKSB 2021-2030.
Menurutnya, kerajaan negeri menyasarkan untuk menyiapkan penukaran paip sepanjang 340 kilometer melibatkan kawasan di Kota Bharu, Tanah Merah, Kuala Krai dan Machang pada tahun ini.
“Pengurusan Aset Air Berhad kini sedang dalam proses untuk melantik perunding bagi projek penukaran paip sepanjang 220 kilometer di seluruh daerah Bachok pada tahun depan.
“Kawasan yang telah selesai projek penukaran paip baru telah menunjukkan peningkatan tekanan air. Selain itu, ia dapat mengatasi isu kebocoran paip air sekali gus mengurangkan gangguan bekalan air di kawasan Dusun Muda dan Tanjung Chat di Kota Bharu selain di Jalan Kelaboran sehingga Chabang Neting dekat Tumpat,” katanya ketika ditemui pemberita selepas Majlis Perasmian Loji Rawatan Air (LRA) Ketereh di sini hari ini.
Hadir sama, Pengurus Besar AKSB, Datuk Ir. Dr. Azuhan Mohamed.

Mengulas lanjut, Ahmad berkata, projek itu turut mendapat peruntukan daripada Kementerian Air dan Alam Sekitar yang memberi komitmen dan sokongan untuk meningkatkan bekalan air kepada rakyat Kelantan. – KOSMO! ONLINE


Tembak tiga lelaki kerana ditampar
Oleh KOSMO!

31 Mei 2022, 7:00 pm
BANGKOK – Seorang lelaki dilaporkan menembak tiga lelaki lain di daerah Ban Bueng, wilayah Chon Buri Thailand pada Sabtu lalu yang menyebabkan dua daripada mereka maut, manakala seorang lagi cedera, lapor laman berita Thaiger semalam.
Penyerang yang dikenali sebagai Supakorn, 38, sedang minum bir seorang diri di luar sebuah kedai serbaneka apabila sekumpulan lelaki di meja berhampiran mengkritik keperibadiannya.
Ketika kejadian, salah seorang daripada lelaki tersebut dikatakan menampar Supakorn sehingga menyebabkan dia tertekan dan bertindak mengeluarkan pistol lalu melepaskan tembakan.
Supakorn menembak mati mangsa dikenali sebagai Niphon, 56, sebelum mencederakan Udon yang berusia 50 tahun. Dia seterusnya menembak mati Wichan, 55, yang cuba merampas pistol daripadanya.
Supakorn kemudian melarikan diri dengan menaiki motosikal menuju ke rumah bapa mentuanya.
Polis menemuinya di halaman belakang rumah sambil mengacukan pistol ke arah kepalanya sendiri. Mereka terpaksa memujuknya selama lima jam untuk menyerahkan senjata.

Mereka seterusnya menahan Supakorn dan membawanya ke balai polis Ban Bueng untuk disoal siasat.
Dia kemudian didakwa atas cubaan membunuh, membawa senjata api tanpa alasan munasabah dan menembak senjata api di khalayak ramai. – Agensi


Bank Muamalat lancar khidmat pentaksiran zakat
Oleh MUHAMMAD IKHWAN IDERIS

31 Mei 2022, 6:25 pm
KUALA LUMPUR – Bank Muamalat Malaysia Bhd. (Bank Muamalat) melancarkan khidmat pentaksiran zakat di kaunter secara percuma di kesemua 20 cawangannya di Kuala Lumpur dan Selangor bermula hari ini.
Perkhidmatan tersebut disediakan melalui kerjasama dengan Pusat Pungutan Zakat – Majlis Agama Islam Wilayah Persekutuan (PPZ-MAIWP) dan Lembaga Zakat Selangor (LZS), bertujuan membantu merancakkan kutipan zakat.
Ketua Bahagian Shariah Bank Muamalat, Mohd. Izuwan Mahyudin berkata, servis baharu itu, ditambah dengan penyediaan khidmat pembayaran zakat di Bank Muamalat yang telah tersedia sebelum ini melengkapkan ekosisten pengurusan kekayaan Islam yang ditawarkan.
“Memang kami ada khidmat pembayaran zakat di kaunter, tetapi orang ramai biasanya ingin tahu berapa jumlah sebelum dibayar.
“Justeru, hari ini kami sertakan sekali khidmat untuk membuat pengiraan.
“Dalam fasa awal sekarang, perkhidmatan ini tersedia di semua cawangan kami di Kuala Lumpur dan Selangor namun kami memang menyimpan hasrat untuk memperluaskannya di negeri-negeri lain,” katanya.

Beliau berkata demikian pada majlis pelancaran yang diadakan di Muzium Kesenian Islam Malaysia, di sini hari ini.
Hadir sama Presiden dan Ketua Pegawai Eksekutif Bank Muamalat, Khairul Kamarudin.
Pada majlis berkenaan, Bank Muamalat turut menyampaikan sijil penyertaan kepada 20 kakitangannya yang telah menghadiri kursus pentaksiran zakat. – KOSMO! ONLINE


Kos jana elektrik naik 4.5 kali ganda
Oleh MUHAMMAD IKHWAN IDERIS

31 Mei 2022, 6:47 pm
PETALING JAYA – Kos penjanaan elektrik di negara ini telah meningkat sebanyak 4.5 kali ganda susulan kenaikan harga bahan api fosil di seluruh dunia, menurut Menteri Tenaga dan Sumber Asli, Datuk Seri Takiyuddin Hassan.
Katanya, hal ini berikutan arang batu dan gas asli digunakan untuk menjana hampir 93 peratus bekalan
elektrik di Semenanjung.
Pada masa sama, tegasnya, Tenaga Nasional Berhad (TNB) perlu terus melabur bagi memodenkan Grid Nasional untuk meningkatkan prestasi meskipun rangkaian pembekalan tenaganya sudah mencapai kelas dunia, setanding dengan negara-negara maju.
“Kerajaan sentiasa bekerja rapat dengan TNB bagi memastikan kestabilan industri tenaga.
“Kami meletakkan keutamaan supaya rakyat dapat menikmati bekalan berdaya harap, stabil dan pada harga berpatutan.
“Malah sejak sekian lama, rakyat Malaysia berterusan menikmati kadar tarif elektrik antara terendah di rantau Asia Tenggara,” katanya berucap di Majlis Perasmian Bangunan TNB di Pusat Perdagangan Antarabangsa Melaka (MITC) di Ayer Keroh, hari ini.

Perasmian disempurnakan oleh Yang Di-Pertua Negeri Melaka, Tun Mohd. Ali Mohd. Rustam dan turut dihadiri Ketua Menteri Melaka, Datuk Seri Utama Sulaiman Md Ali; Pengerusi TNB, Datuk Sri Hasan Arifin serta Presiden dan Ketua Pegawai Eksekutif TNB, Datuk Ir. Baharin Din.
Takiyudin berkata, Grid Nasional perlu dipersiapkan untuk menerima lebih banyak suntikan Tenaga Boleh Baharu agar berupaya menyokong aliran tenaga dua arah dan berselang seli, sambil mengekalkan kestabilan voltan. – KOSMO! ONLINE


Curi bekalan air bersih: SPAN serbu dua lokasi di Sungai Buloh
Oleh MOHD. HUSNI MOHD. NOOR

31 Mei 2022, 6:20 pm
CYBERJAYA – Sebuah tempat letak kereta dan tapak pembinaan pejabat di Sungai Buloh, Selangor diserbu Suruhanjaya Perkhidmatan Air Negara (SPAN) hari ini selepas didapati menggunakan bekalan air tanpa meter yang sah.
SPAN menerusi satu kenyataan hari ini berkata, serbuan bersama Pengurusan Air Selangor Sdn. Bhd. (Air Selangor) itu dibuat susulan aduan daripada orang awam.
Menurutnya, pemeriksaan di tapak mendapati premis tersebut mendapat bekalan air tanpa melalui meter yang sah.
“Sambungan tidak sah yang dikesan menggunakan paip getah berukuran 16mm di tetiang meter premis tersebut. Semakan pihak Air Selangor mendapati premis itu tidak mempunyai rekod bekalan air yang sah,” katanya.
Katanya, ujian teknikal telah dilaksanakan dan mendapati aliran air bersih tersebut adalah untuk kegunaan pembinaan serta kegunaan harian pekerja di premis tersebut.
Jelas SPAN lagi, ujian klorin juga mengesahkan bahawa air tersebut adalah air terawat yang dibekalkan oleh Air Selangor.

Susulan serbuan itu, SPAN telah mengeluarkan Notis Pemberitahuan Kesalahan dan tindakan pemotongan bekalan air yang tidak sah tersebut telah dilakukan.
Kes disiasat mengikut peruntukan Seksyen 123 (1) Akta Industri Perkhidmatan Air 2006 (Akta 655) dan jika sabit kesalahan boleh didenda tidak melebihi RM100,000 atau di penjarakan selama tempoh tidak melebihi satu tahun atau kedua-duanya sekali. – KOSMO! ONLINE


PM minta kementerian percepatkan projek pembangunan
Oleh LUQMAN RIDHWAN MOHAMED NOR

31 Mei 2022, 5:07 pm
PUTRAJAYA – Perdana Menteri, Datuk Seri Ismail Sabri Yaakob meminta kementerian-kementerian berkaitan untuk mempercepatkan projek pembangunan di negara ini.
Perkara tersebut disuarakan beliau pada Mesyuarat Majlis Tindakan Pembangunan Negara yang diadakan di sini hari ini.
“Projek-projek pembangunan amat penting kerana ia memberikan kesan berganda khususnya untuk menggerakkan ekonomi akar umbi.
“Di bawah Bajet 2022, kerajaan memperuntukkan sebanyak RM40.5 bilion untuk perbelanjaan pembangunan asas,” katanya menerusi satu hantaran di Facebook hari ini.
Dalam masa sama, Ismail Sabri berkata, kerajaan memberikan perhatian serius kepada kenaikan harga bahan binaan.Pr
Beliau menegaskan, intervensi segera akan diambil oleh agensi-agensi terbabit bagi mengawal kenaikan harga bahan binaan kerana ia memberi kesan kepada projek-projek pembangunan. – KOSMO! ONLINE


Ustaz Kazim akui sudah enam orang datang minta maaf
Oleh KOSMO!

31 Mei 2022, 5:29 pm
PETALING JAYA – Penceramah bebas, Datuk Mohd. Kazim Elias  atau lebih dikenali sebagai Ustaz Kazim mengakui seramai enam individu telah tampil bersemuka dengannya bagi meminta maaf kerana menyihir dirinya.
Beliau berkongsi perkara tersebut menerusi temu bual eksklusif yang disiarkan secara langsung menerusi Facebook Kosmo! Online hari ini.
Menurut Ustaz Kazim, dua daripada mereka adalah pasangan suami isteri yang mengakui kesilapan mereka sehingga menangis teresak-esak dihadapannya.
Tambah beliau, antara sebab sesetengah individu sanggup berbuat perkara ‘keji’ itu kerana perasaan hasad dengki serta faktor rasa tidak puas hati terhadapnya.
“Banyak sebab dan yang saya boleh cerita dia marah sebab saya ceramah ada kata tentang dia dan dia malu.
“Yang kedua datang minta maaf sebab dia marah saya dapat macam-macam dan ada juga sebab perasaan, kalau dia tak boleh dapat saya, orang lain pun tak boleh dapat saya,” jelasnya.

Ustaz Kazim kini menjalani rawatan secara tradisional dan moden untuk mengubati masalah kesihatan yang ditanggungnya sejak bertahun lalu. – KOSMO! ONLINE


Cuaca buruk di utara Semenanjung dan Sabah
Oleh ALWANI ZAFIRAH

31 Mei 2022, 5:40 pm
PETALING JAYA – Jabatan Meteorologi Malaysia (MetMalaysia) melaporkan keadaan hujan lebat, ribut petir dan angin kencang sedang melanda negeri-negeri di utara Semenanjung serta Sabah petang ini.
MetMalaysia dalam satu kenyataan di Facebook memaklumkan cuaca buruk tersebut dilihat tertumpu di semua daerah di Perlis dan beberapa kawasan sekitar Kedah.
“Ia temasuklah Langkawi, Kubang Pasu dan Bandar Baharu.
“Selain itu, hujan lebat serta ribut petir turut melanda keseluruhan negeri Pulau Pinang ketika ini,” katanya di sini hari ini.
Tambah MetMalaysia, Pedalaman (Sipitang) turut menerima cerapan hujan pada petang ini melibatkan kawasan di Sabah.
Jelasnya, keadaan tersebut dijangka berlarutan sehingga malam ini. – KOSMO! ONLINE


5 sekeluarga tinggal sehelai sepinggang
Oleh NUR NABILAH RAHMAT

31 Mei 2022, 5:15 pm
KLUANG – Sebuah kediaman teres setingkat musnah dijilat api dalam kejadian kebakaran di Taman Aman di sini tengah malam tadi.
Menurut mangsa, Hashim Arshad, 71, ketika kejadian pada pukul 11.30 malam itu, dia, isteri, anak perempuan, menantu dan cucu perempuan berusia tiga tahun sedang nyenyak tidur.
Katanya, kebakaran dipercayai berpunca dari bahagian dapur sebelum api merebak dengan cepat dan memusnahkan kediamannya dalam tempoh setengah jam.
“Mujur bomba datang dengan cepat dan kebakaran menyebabkan ruang tambahan rumah yang menempatkan dapur musnah terbakar 100 peratus.
“Sebenarnya sudah dua hari dapur tidak berasap dan tiada sesiapa menggunakan gas memasak.
“Kebakaran juga menyebabkan peralatan elektrik rosak termasuk peti ais dan televisyen selain dua motosikal dan kereta selain sebuah van,” katanya ketika ditemui di sini hari ini.

Katanya, nilai kerugian dianggarkan mencecah RM50,000 namun bersyukur kerana mereka tidak mengalami kecederaan dan dipanjangkan usia.
Dalam pada itu, sebuah jentera FRT, LFRT dan EMRS dari Balai Bomba dan Penyelamat (BBP) Kluang dengan kekuatan keseluruhan seramai 13 anggota telah dihantar ke tempat kejadian.
Menurut Komander Operasi Penolong Kanan Penguasa Bomba Mohd Fauzi Md Nor, Pusat Gerakan Operasi (PGO) Negeri Johor menerima panggilan kecemasan kebakaran rumah melalui talian Mers999 pada 11.38 malam.
“Punca kebakaran dan nilai kerugian masih dalam siasatan dan operasi ditamatkan pada 1.20 pgi berikutnya,” katanya. – KOSMO! ONLINE


Surat terbuka Dai’ Fuad kepada Baby Shima
Oleh KOSMO!

31 Mei 2022, 4:33 pm
PETALING JAYA – Pendakwah, Ahmad Fuad Mohamad Mokhtar atau lebih dikenali sebagai Dai’ Fuad Mokhtar menegur tindakan penyanyi, Baby Shima yang bergelek pada sambutan rumah terbuka baru-baru ini.
Dai’ Fuad dalam surat terbuka yang ditujukan buat penyanyi itu di Facebooknya berkata, Baby Shima sepatutnya faham bahawa suasana hiburan di Malaysia dan Indonesia adalah berbeza.
“Saya selalu turun berdakwah di Indonesia dan saya tahu pasaran hiburan disana berbeza. Disana hiburan mereka lebih berani malah terkadang menyambut israk mikraj pun ada yang sanggup menari.
“Pernah di tempat saya berkuliah agama namun konsert dangdut berhampiran bersebelahan. Waktu kuliah boleh terdengar ayat “Ayuh Goyang Mas” geleng kepala saya waktu kuliah,” katanya.
Dai’ Fuad berkata, di negara ini agama Islam dijaga oleh Mufti dan ada perundangan yang memelihara.
“Adab dan suasananya masih cantik terpelihara. Hiburan juga masih lagi santun dan menjaga kemuliaan diri wanita.

“Namun semenjak dua menjak ini naik kembali di peranti telefon bimbit saya aduan dan nasihat orang ramai terhadap keberanian saudari dalam mengetengahkan hasil seni yang kurang cermat,” ujarnya.
Dai Fuad juga mengingatkan bahawa penyanyi itu perlu lebih berhati-hati agar tidak melakukan sesuatu yang boleh mencemarkan maruah sendiri.
“Tak salah nak berseni tapi ingatlah agama harus menjadi sendi. Jangan terlebih berhibur sehingga maruah menjadi lebur.
“Shima adalah ikon hiburan, banyak adik-adik yang melihat dan menonton, maka jadilah artis yang memberi inspirasi positif dan panduan yang baik buat masyarakat terutama golongan remaja,” katanya – KOSMO! ONLINE


Lelaki mabuk didenda RM10,000, jel sehari
Oleh DIYANATUL ATIQAH ZAKARYA

31 Mei 2022, 4:56 pm
MELAKA – Padah memandu di bawah pengaruh alkohol, seorang pembantu kedai dipenjara sehari dan didenda RM10,000 oleh Mahkamah Majistret di sini, hari ini selepas mengaku salah atas perbuatan itu, tahun lalu.
Majistret Azureen Sahira Saufee Afandi menjatuhkan hukuman itu terhadap tertuduh, Chan Chee Wee, 40, yang membuat pengakuan itu sejurus pertuduhan dibacakan oleh jurubahasa mahkamah.
Mengikut pertuduhan, tertuduh sebagai pemandu kereta nombor pendaftaran BKL5386, telah didapati kadar kandungan alkohol dalam nafasnya sebanyak 215 miligram (mg) per 100 mililiter (ml) nafas, iaitu lebih 193 mg daripada tahap dibenarkan, 22 mg per 100 ml nafas.
Kesalahan itu dilakukan kira-kira pukul 12.50 tengah malam di Jalan Taming Sari, dalam daerah Melaka Tengah, pada 18 April 2021.
Bagi kesalahan itu, tertuduh didakwa mengikut Seksyen 45A (1) Akta Pengangkutan Jalan 1987 yang memperuntukkan hukuman penjara maksimum dua tahun dan denda minimum RM10,000 dan tidak melebihi RM30,000, jika sabit kesalahan.
Mengikut fakta kes, tertuduh dikesan melakukan kesalahan itu dalam Ops Mabuk yang dijalankan Bahagian Siasatan dan Penguatkuasaan Trafik Ibu Pejabat Polis Daerah (IPD) Melaka Tengah. – KOSMO! ONLINE.


‘Siapa yang tak percaya wujudnya sihir, murtad’
Oleh KOSMO!

31 Mei 2022, 4:39 pm
PETALING JAYA – “Siapa yang tidak mempercayai ilmu sihir, maknanya dia menolak al-Quran, dosa besar dan jatuh murtad.”
Demikianlah penjelasan daripada penceramah bebas, Datuk Mohd. Kazim Elias atau lebih mesra dikenali Ustaz Kazim berhubung isu sihir yang menjadi bualan hangat pengguna media sosial baru-baru ini.
Beliau berkata demikian selepas beberapa individu mempersoalkan tindakannya apabila tampil bercerita kepada umum tentang keadaan dirinya yang menjadi mangsa sihir sejak tahun 1997.
Menurut beberapa pengguna tersebut, sebagai pengamal Islam adalah tidak wajar untuk mempercayai perbuatan sihir kerana ianya adalah ‘karut’.
“Tak sangka, seorang ustaz boleh percaya disihir, aku yang jahil ini 100 peratus tak percaya,” komen seorang pengguna.
Sehubungan itu, Ustaz Kazim menyelar kata-kata tersebut dan menjelaskan tentang perbuatan sihir itu telah dijelaskan di dalam al-Quran serta hadis dan kewujudannya adalah benar.

“Siapa yang tak percaya adanya sihir, kafir, kerana perkara itu disebut oleh Allah dalam al-Quran,” jelasnya menerusi sesi temu bual eksklusif hari ini. – KOSMO! ONLINE


Pengantin berseluar pendek di majlis perkahwinan
Oleh KOSMO!

31 Mei 2022, 5:05 pm
JAKARTA – Sebuah kilp video tular di media sosial Indonesia kerana memaparkan seorang pengantin lelaki yang memilih untuk memakai seluar pendek pada majlis perkahwinannya, lapor laman berita Suara.com.
Video tersebut dimuat naik dalam akaun Instagram @vidiopernikahan.
Rakaman menunjukkan seorang pengantin lelaki lengkap berbaju putih dan berseluar pendek hijau keluar dari pintu sebuah rumah.
Pengantin lelaki itu dilihat membawa sejambak bunga sambil berjalan menuju ke pelamin di tengah-tengah tetamu undangan yang sedang duduk di kerusi.
Dia sesekali menyapa sambil bersalam dengan beberapa tetamu yang hadir.
Setelah tiba di hadapan pelamin, dia menyambut pengantin perempuan sebelum naik ke pelaminan.

Video tersebut mendapat kecaman netizen di ruangan komen.
“Tidak sesuai untuk majlis pernikahan. Ini bukannya parti hari jadi. Patut lebih hargai isteri, orang tua dan keluarga lain,” tulis seorang netizen.
“Tidak sopan, tidak menghargai tetamu yang datang bersiap dengan rapi,” komen netizen lain. – Agensi


Warga emas jatuh pangsapuri, mengadu tak tahan sakit
Oleh DIYANATUL ATIQAH ZAKARYA

31 Mei 2022, 5:00 pm
MELAKA – Seorang warga emas sempat mengadu kepada isterinya mengenai derita penyakit yang ditanggung sebelum dipercayai bertindak terjun dari sebuah pangsapuri di Banda Hilir di sini, pagi tadi.
Mayat lelaki berusia 67 tahun itu ditemui oleh orang awam kira-kira pukul 8.45 pagi tadi sebelum dilaporkan kepada pihak polis.
Timbalan Ketua Polis Daerah Melaka Tengah, Superintendan Raiz Mukhliz Azman Aziz berkata, pihaknya menerima maklumat berhubung kejadian kira-kira pukul 8.50 pagi.
Menurutnya, hasil siasatan awal mendapati si mati yang beralamat di Taman Pengkalan Jaya, Ayer Molek telah ke lokasi dengan memandu kereta jenis Hyundai Atoz miliknya.
“Kita percaya si mati telah memandu sendiri ke pangsapuri itu sebelum bertindak terjun daripada tingkat 14.
“Hasil soal siasat bersama isterinya, si mati dikatakan ada mengadu tidak tahan menanggung penyakit yang dihidapinya,” katanya ketika dihubungi di sini, hari ini. – KOSMO! ONLINE.


Netizen persoal bentuk badan, Uqasha mengadu pada suami
Oleh KOSMO!

31 Mei 2022, 5:52 pm
PETALING JAYA – “Saya sedang bahagia.”
Demikian perkongsian pelakon popular, Uqasha Senrose, 29, selepas dia menjadi bahan bualan netizen susulan bentuk badannya yang kelihatan berisi daripada sebelum ini.
Enggan emosinya hanyut dengan kata-kata negatif, Uqasha atau nama sebenarnya Nik Zaris Uqasha Nik Sen, enggan mempedulikan semua komen netizen mengenai bentuk fizikalnya.
Paling mencuri perhatian ialah dia menerusi satu perkongsian Instagram memuat naik kapsyen seolah-olah mengadu kepada suami tersayang, Kamal Adli mengenai semua kata-kata netizen terhadapnya.
“Abang, mereka ini (netizen), bila saya kurus, cakap saya kurus sangat, tapi bila badan naik sikit terus panggil saya gemuk.
“Abang babap (pukul) mereka. Ada saya kisah, suka hati saya la nak berisi atau langsing, ” coretnya dalam satu hantaran Instagram.

Ujar pelakon drama Perempuan Tanpa Dosa itu, perubahan bentuk fizikalnya juga kerana berlaku disebabkan hatinya yang mekar bahagia selepas bergelar seorang isteri.
TANGKAP layar kapsyen Uqasha dalam Instagram.
“Saya tengah bahagia. Badan boleh turun tapi sakitkan hati orang percuma dapat dosa kering,” katanya lagi.
Sementara itu, Kamal turut memberi respons kepada ‘aduan’ isterinya dalam ruangan komen yang mengatakan Uqasha terlalu jelita pada matanya.
“Awak lebih daripada cantik sayang. Kalau cantik itu ada tahap, atas lagi!
“Gemuk? Bila ini? Gemuk dengan cinta saja, badan tetap mantap,” komen Kamal.
Dalam pada itu, rata-rata netizen menganggap pelakon drama Rahsia Hati Perempuan itu tetap menawan tanpa perlu risau sama ada berat badannya bertambah atau tidak.
“Jangan risau Uqasha. Seri awak selepas kahwin memang lain, semakin cantik,” komen netizen.
“Abaikan semua kata-kata netizen, awak cantik dengan cara sendiri,” kata seorang lagi netizen.
Sebagai info, pasangan sejoli berkenaan mengejutkan ramai apabila mengumumkan sudah bernikah dalam sebuah majlis rahsia pada 5 November 2021 di Janda Baik, Pahang. – KOSMO! ONLINE


TDM catat keuntungan RM17 juta suku pertama
Oleh MOHD AZLI ADLAN

31 Mei 2022, 3:41 pm
KUALA TERENGGANU – Kumpulan TDM yang merupakan anak syarikat kerajaan negeri Terengganu, mencatat prestasi memberangsangkan pada suku pertama kewangan tahun ini dengan meraih keuntungan sebelum cukai sebanyak RM17 juta.
Pengerusi TDM, Datuk Raja Idris Raja Kamaruddin berkata, keuntungan itu telah berjaya mengatasi kerugian sebelum cukai RM3.3 juta yang telah dicapai pada suku pertama kewangan tahun lalu.
“Pendapatan tersebut dijana sektor perladangan dan penjagaan kesihatan yang masing-masing mencatatkan peningkatan 67 peratus dan 13 peratus,” katanya dalam satu kenyataan.
Raja Idris menjelaskan, pendapatan memberangsangkan dalam segmen perladangan berkenaan disebabkan harga purata minyak sawit mentah (CPO) dan isirong sawit (PK) yang kekal tinggi.
Tambah beliau,  harga purata CPO dan PK masing-masing telah meningkat kepada 51 peratus dan 83 peratus sepanjang tempoh tersebut.
“Hasil penuai buah tandan segar dan  pengeluaran CPO juga tetap meningkat walaupun berhadapan dengan cabaran tenaga buruh asing,” katanya.

Dalam perkembangan sama, Raja Idris memberitahu, sektor  penjagaan kesihatan turut mencatat pertumbuhan positif dengan penambahan kemasukan pesakit sebanyak 17 peratus.
Tambah beliau,  perbelanjaan penjagaan kesihatan dalam kalangan penduduk tempatan juga dijangka  melonjak dalam masa terdekat berikutan kelonggaran prosedur operasi standard (SOP) berikutan peralihan ke fasa endemik.
“Kita menjangkakan kehadiran lebih ramai pelanggan untuk mendapatkan rawatan dan menjalani pembedahan sejak berakhirnya bulan Syawal ini,” katanya. -KOSMO! ONLINE


Saya masih laku – Jaafar Onn
Oleh TOREK SULONG

31 Mei 2022, 3:50 pm
PASIR PUTEH – Pelakon dan pengacara, Jaafar Onn, 71, bersyukur apabila beliau masih laku dan tetap dipanggil untuk berlakon bagi membintangi filem atau drama meskipun sudah berada dalam kategori pelakon veteran.
Menurutnya, meskipun sudah berusia, beliau tetap menjaga kesihatan diri agar dapat terus melibatkan diri dan aktif dalam persada seni tanah air.
“Semua pelakon veteran di negara ini seharusnya tidak mudah mengalah kerana kita masih ada peluang dan ruang untuk watak yang sesuai dengan penampilan terkini.
“Alhamdulilah, setakat ini saya dianugerahkan rezeki yang berterusan. Ada penerbit yang masih memerlukan saya untuk memegang watak tertentu dalam drama mereka. Bagaikan tidak terlayan banyaknya,” katanya ketika ditemui Kosmo! selepas majlis pelancaran Kopi Papa Jo di Tok Aman Bali di sini hari ini.
Hadir sama, Pengarah Urusan Bersama Fatman Sdn. Bhd., Azman Mohamad dan Ahmad Fatihi Mohd. Hanafi.
Dalam majlis itu, Jaafar Onn dilantik sebagai duta produk berkenaan sekali gus dapat melebarkan kerjaya pelakon itu dalam bidang perniagaan.

Mengulas lanjut, Jaafar berkata, selain sibuk dengan dunia seni, beliau tetap gigih mengadakan promosi perniagaan untuk menyasarkan jualan kopi tersebut sebanyak enam juta unit pada tahun ini. –  KOSMO! ONLINE


Bekalan ayam kembali stabil – Ronald Kiandee
Oleh SHAMSUL KAMAL AMARUDIN

31 Mei 2022, 4:15 pm
LUMUT – Bekalan ayam di negara ini didapati mulai stabil sejak 10 hari lalu dan tidak berlaku kekurangan ketara dikesan di pasar basah, pasar tani dan pasar raya di seluruh negara.
Menteri Pertanian dan Industri Makanan, Datuk Seri Dr. Ronald Kiandee, percaya ia berikutan tindakan yang telah diambil bagi memastikan bekalan keperluan 1.8 juta hingga dua juta ekor ayam sehari mampu dibekalkan.
“(Mulai esok) kerajaan menghentikan eksport pada ketika ini semata-mata untuk memastikan bekalan ayam tempatan dapat dipenuhi,” katanya kepada pemberita selepas melakukan lawatan ke Dinding Poultry Development Centre di Segari dan Kampung Acheh, Sitiawan, dekat sini hari ini.
Menurut beliau, pemberhentian eksport itu bagaimanapun hanya bersifat sementara sehingga bekalan keperluan ayam tempatan dapat dipenuhi.
Pada masa sama, jelas beliau, kerajaan masih menetapkan harga siling pada harga RM8.90 sekilogram (kg) dan menampung kenaikan harga disebabkan kenaikan kos input makanan, dalam bentuk subsidi.
Katanya, subsidi dikeluarkan berjumlah RM730 juta bagi tempoh empat bulan bermula 5 Februari lalu sehingga 5 Jun ini pada kadar 60 sen bagi satu kilogram(kg) bagi Februari dan Mac serta RM1.40 kg bagi April dan Mei. – KOSMO! ONLINE


JPJ tidak gentar ancaman tonto
Oleh MOHD. HUSNI MOHD. NOOR

31 Mei 2022, 3:37 pm
PUTRAJAYA – Jabatan Pengangkutan Jalan (JPJ) tidak gentar dengan ancaman tonto, malah akan sentiasa melindungi pegawai dan anggotanya yang bertugas demi keselamatan.
Menteri Pengangkutan, Datuk Seri Wee Ka Siong berkata, JPJ tidak berseorangan kerana mereka turut dibantu Polis Diraja Malaysia (PDRM) dalam menguatkuasakan peraturan dan undang-undang jalan raya.
Beliau berkata, jika wujud elemen jenayah terutama ugutan maka, JPJ akan mendapatkan bantuan daripada pihak polis bagi membanteras kegiatan itu.
“Aktiviti ‘gengsterisme’ tidak sepatutnya berlaku di zaman moden ini kerana kita semua dilindungi dan dikawal oleh undang-undang.
“Ingatlah bahawa saya sentiasa berdiri teguh di belakang JPJ dalam apa jua tekanan yang mereka hadapi termasuk ugutan daripada tonto,” katanya ketika ditemui pada majlis sambutan Aidilfitri JPJ hari ini. – KOSMO! ONLINE


Tahap kepatuhan kepada Awas cecah 99 peratus
Oleh MOHD. HUSNI MOHD. NOOR

31 Mei 2022, 3:33 pm
PUTRAJAYA – Tahap kepatuhan pengguna jalan raya terhadap Sistem Keselamatan Kesedaran Automatik (Awas) mencecah 99 peratus khususnya pada musim perayaan Hari Raya Aidilfitri lalu.
Ketua Pengarah Jabatan Pengangkutan Jalan (JPJ), Datuk Zailani Hashim berkata, ia sekali gus membuktikan bahawa aktiviti penguatkuasaan dan advokasi yang berterusan telah menyumbang kepada rekod pematuhan itu.
Beliau berkata, perkembangan itu turut menurunkan bilangan kemalangan dan kematian sepanjang tempoh Kempen Keselamatan Jalan Raya dan Ops Bersepadu Bersempena Perayaan Hari Raya Aidilfitri Tahun 2022.
“Pada masa sama, bilangan notis saman P22 bagi setiap 100 kenderaan yang diperiksa juga menurun kepada 18.5 peratus pada 2022 berbanding 35.2 peratus pada 2019.
“Lebih membanggakan lagi, apabila tiada kemalangan melibatkan bas direkodkan pada tahun ini. Dianggarkan 1,500 buah bas beroperasi dengan kapasiti satu juta penumpang pada musim perayaan lalu,” katanya ketika berucap pada majlis sambutan Hari Raya Aidilfitri JPJ 2022 hari ini.
Terdahulu, JPJ turut meraikan jasa dan kerjasama pihak media dalam melaporkan berita berkaitan jabatan itu dengan menganugerahkan Sijil Apresiasi yang disampaikan oleh Menteri Pengangkutan, Datuk Seri Wee Ka Siong.

Pengarang Kosmo!, Wan Hasnan Wan Hasan turut hadir bagi menerima Sijil Apresiasi itu. – KOSMO! ONLINE


Pejalan kaki maut digilis beberapa kenderaan
Oleh ASLIZA MUSA

31 Mei 2022, 3:27 pm
IPOH – Seorang pejalan kaki maut dalam keadaan tragis apabila digilis beberapa buah kenderaan hingga menyebabkan tubuhnya berkecai dan bertaburan di Jalan Ipoh-Lumut di sini pagi tadi.
Nahas sekitar pukul 6.15 pagi itu mengorbankan mangsa, K. Muniandy, 69, di tempat kejadian akibat kecederaan parah yang dialaminya.
Ketua Polis Daerah Ipoh, Asisten Komisioner Yahaya Hassan berkata, kemalangan dipercayai berlaku apabila sebuah kereta jenis Toyota Vios yang melalui jalan tersebut telah melanggar seorang pejalan kaki yang melintas dari kanan ke kiri jalan.
Katanya, dalam keadaan jalan yang gelap dan jarak yang terlalu dekat, pemandu berusia 60 tahun itu tidak sempat menghentikan kenderaan dan mengelak lalu terlanggar mangsa.
“Mangsa juga dipercayai dilanggar oleh beberapa buah kenderaan yang tidak pasti termasuk sebuah kereta jenis Proton Persona dipandu lelaki berusia 34 tahun.
“Pemandu kenderaan itu telah hadir ke balai polis untuk membuat laporan mengatakan terlanggar objek dipercayai mangsa,” katanya ketika dihubungi di sini hari ini. – KOSMO! ONLINE.


Krisis arang batu, Indonesia ikat kontrak RM13.1 bilion
Oleh DIYANATUL ATIQAH ZAKARYA

31 Mei 2022, 3:59 pm
MELAKA – Krisis bekalan arang batu yang dihadapi Tenaga Nasional Berhad (TNB) sejak awal tahun ini selesai selepas Indonesia bersetuju untuk mengikat kontrak bekalan bernilai RM13.1 bilion, pada minggu lalu.
Menteri Tenaga dan Sumber Asli, Datuk Seri Takiyuddin Hassan berkata, persetujuan itu dicapai menerusi perbincangan yang dilakukan oleh pihaknya dan pengurusan tertinggi TNB bersama pengeksport arang batu di Indonesia.
Jelasnya, perjanjian itu melibatkan hampir 70 peratus bekalan yang diperlukan TNB bagi tempoh tiga tahun dengan nilai persetujuan mengikut harga pasaran RM13.1 bilion.
“Baru-baru ini, pada awal tahun kita ada isu berkaitan import arang batu daripada pembekal utama iaitu Indonesia yang menghentikan eksport atas dasar baharu negaranya.
“Justeru itu, kita bersama pengurusan tertinggi TNB telah ke sana untuk berbincang bersama pengeksport arang batu dan berjaya menandatangani perjanjian pembekalan selama tiga tahun bernilai USD3 bilion (RM13.1 bilion),” katanya.
Beliau berkata demikian pada sidang akhbar Majlis Perasmian Menara TNB Melaka yang disempurnakan oleh Yang di-Pertua Negeri Melaka, Tun Mohd. Ali Mohd. Rustam. – KOSMO! ONLINE.


Sorok RM132,000 dalam tin biskut
Oleh MOHAMAD FAIZAL HASHIM

31 Mei 2022, 3:15 pm
JOHOR BAHRU – Empat individu termasuk seorang wanita yang disyaki terlibat dalam kejadian samun bersenjata sebuah kedai pengurup wang di Jalan Lingkaran Dalam di sini, ditahan dalam beberapa serbuan di sekitar bandar raya ini, minggu lalu.
Ketua Polis Johor, Datuk Kamarul Zaman Mamat berkata, kesemua suspek yang ditahan itu berusia dalam lingkungan umur 30 hingga 42 tahun.
Beliau berkata, dua daripada suspek itu dipercayai merupakan individu yang melakukan perbuatan samun bersenjata itu di belakang kedai pengurup wang berkenaan pada 29 April lalu.
Katanya, kejadian tersebut berlaku berhampiran sebuah stesen minyak pada pukul 10.10 pagi semasa dua pekerja kedai berkenaan dalam perjalanan ke sebuah bank untuk membuat penukaran wang tersebut.
“Dua suspek lelaki yang menaiki motosikal melakukan samun bersenjata dengan menyerang dua pekerja kedai pengurup wang itu sebelum melarikan wang tunai tersebut.
“Salah seorang mangsa mengalami kecederaan di bahagian tangan kiri dan telah menerima 37 jahitan dalam kejadian samun ini,” katanya dalam kenyataan hari ini.

Kamarul Zaman berkata, susulan penahanan empat individu itu, polis telah menjumpai semula barang kes iaitu wang tunai SGD42,000 (RM132,000) disembunyikan dalam satu tin biskut – KOSMO! ONLINE.


‘Dikeluarkan’ kumpulan WhatsApp kerana lewat kemas kini rutin diet
Oleh NURUL AIN NATASHA MAZLAN

31 Mei 2022, 4:09 pm
PETALING JAYA – Gara-gara tidak sempat mengemas kini rutin harian diet, seorang wanita terkejut apabila ‘dikeluarkan’ daripada kumpulan WhatsApp meskipun sudah membayar langganan sejumlah RM100.
Wanita tersebut yang dikenali sebagai Amaa Azmi melahirkan rasa kecewa menerusi satu ciapan di Twitter.
Tambah Amaa, jurulatih berkenaan cukup tegas selain sering memantau cara pengambilan pemakanan yang diamalkan olehnya.
“Pagi tadi saya tak sempat ambil gambar sarapan tiba-tiba dikeluarkan dari ‘group’,” luah Amaa.
Dalam pada itu, dia yang berhasrat untuk menurunkan berat badan sudah mula reda setelah duit langganannya hangus dalam sekelip mata.
Sementara itu, menjengah ke ruangan komen orang ramai turut bersimpati dengan nasib wanita itu.

“Tak boleh dibuang macam itu. Jurulatih gimnasium pun tak ada buang orang macam itu,” komen seorang pengguna.
“Saya pernah kena juga sebab tak mengamalkan pengambilan makanan yang telah ditetapkan,” kata Sharina.
“Tak tahulah nak marah atau nak nangis kalau kena macam ini,” komen seorang lagi pengguna. – KOSMO! ONLINE.


Penuntut kolej rogol remaja bawah umur hingga mengandung
Oleh SYED AZLAN SAYED HIZAR

31 Mei 2022, 3:46 pm
PADANG BESAR – Polis telah mengenal pasti seorang pelajar kolej swasta yang disyaki merogol remaja perempuan berusia 16 tahun sehingga mengandung pada kelmarin.
Ketua Polis Daerah Padang Besar, Asisten Komisioner Mohd. Shokri Abdullah berkata, pihak Hospital Tuanku Fauziah (HTF), Kangar pada semalam memaklumkan mangsa telah selamat melahirkan anak luar nikah.
“Siasatan lanjut mendapati mangsa telah menjalinkan hubungan seks dengan teman lelakinya yang merupakan warga tempatan berusia 25 tahun.
“Lelaki terbabit masih belajar di sebuah kolej swasta di Shah Alam, Selangor,” katanya dalam satu kenyataan di sini hari ini.
Menurut Mohd. Shokri, kejadian tersebut berlaku di sebuah bilik di Jalan Kaki Bukit, Beseri dekat sini pada Oktober tahun lalu.
Katanya, mangsa sebelum ini dipercayai melakukan pemeriksaan di sebuah klinik swasta dan didapati telah mengandung selama tujuh minggu.

“Mangsa tidak memaklumkan perkara tersebut kepada ahli keluarga sehingga dia selamat melahirkan bayi,” ujarnya. – KOSMO! ONLINE.


Aeril Zafrel dikecam jadikan kematian Tangmo Nida sebagai jenaka
31 Mei 2022, 3:15 pm
PETALING JAYA – Apa sahaja yang dilakukan pelakon Aeril Zafrel dalam TikTok sering menjadi perhatian kerana dia kerap mengikuti perkembangan semasa yang berlaku dalam platform berkenaan sehingga diberi jolokan ‘CEO TikTok’ oleh netizen.
Pun begitu, kali ini nasib tidak menyebelahi Aeril apabila dia dikecam gara-gara menjadikan kisah tragis kematian aktres Thailand, Tangmo Nida sebagai bahan gurauan.
Dalam sebuah video yang dimuat naik pelakon itu dalam TikTok miliknya, dia bersama isteri, Wawa Zainal yang ketika ini sedang bercuti di Thailand berada di atas sampan menyusuri sebuah sungai.
Aeril kemudian berpura-pura menolak Wawa ke dalam sungai, merujuk kejadian malang yang menimpa Tangmo apabila kematiannya berpunca kerana jatuh dari bot.
Perkongsian Aeril, 34, nyata tidak disenangi netizen yang melabelkan ‘jenaka’ dilakukannya langsung tidak kelakar kerana menggunakan kematian seseorang sebagai ‘content’.
“Biadab Wawa Zainal dan Aeril Zafrel buat video TikTok atas bot atau sampan dengan latar belakang lagu Thailand (yang seringkali digunakan untuk kisah mendiang Tangmo).

“Siap buat adegan kononnya Wawa kena tolak dari bot atau sampan tu! Ingat lawak ke bodoh?” selar seorang netizen dalam Twitter.
“Bila dah terlalu seronok buat TikTok, lama-lama jadi ‘try hard’ tanpa sedar bang, saya cakap je,” tegur pula seorang netizen lain.
Pada masa sama, perkongsian seorang pengguna Twitter yang menyelar tindakan pelakon itu dipadam selepas Aeril sendiri tampil membuat permohonan maaf dan memberitahu dia akan memadam video berkenaan dalam TikToknya.
Malah pengguna itu turut berkongsi tangkap layar kiriman mesej daripada Aeril yang memaklumkan dia sudah pun memadam video tersebut.
“Salam dik, saya dah padam video ya,” beritahu Aeril.
“Waalaikumussalam bang, mantap,” jawabnya.
Sebelum ini, pelakon filem KL Vampires itu pernah dikecam apabila mempersoalkan kesahihan foto dikongsi penceramah bebas, Datuk Kazim Elias yang diuji sakit misteri.
Aeril atau nama sebenarnya Suhairil Sunari bagaimanapun kemudiannya memohon maaf atas keterlanjuran kata dan mengakui khilaf diri yang kurang sensitif tentang tahap kesihatan lelaki berpengaruh itu. – KOSMO! ONLINE


Hujan lebat di utara Semenanjung
Oleh ALWANI ZAFIRAH

31 Mei 2022, 2:19 pm
PETALING JAYA – Hujan lebat berserta ribut petir dan angin kencang diramal melanda sekitar negeri Perlis dan Kedah sehingga pukul 4 petang hari ini.
Jabatan Meteorologi Malaysia (MetMalaysia) dalam satu kenyataan di Facebook berkata, cuaca buruk tersebut dilaporkan melanda keseluruhan negeri Perlis ketika ini.
Selain itu, di Kedah, ia melibatkan kawasan Kubang Pasu, Pokok Sena, Padang Terap dan Sik bagi tempoh yang sama.
Bagaimanapun, tiada hujan dicerap di negeri-negeri lain Semenanjung temasuklah di Sarawak, Sabah dan Labuan. – KOSMO! ONLINE


Dakwaan rasuah KVMRT: MOT sedia bantu siasatan
Oleh MOHD. HUSNI MOHD. NOOR

31 Mei 2022, 2:59 pm
PUTRAJAYA – Kementerian Pengangkutan (MOT) sedia membantu siasatan berhubung dakwaan penipuan dan rasuah membabitkan projek Klang Valley Mass Rapid Transport (KVMRT) yang disiasat pihak berkuasa Perancis ketika ini.
Menterinya, Datuk Seri Wee Ka Siong berkata, beliau sudah membaca laporan oleh pengendali KVMRT, Mass Rapid Transit Corporation Sdn. Bhd. (MRT Corp) berhubung isu itu pada Mac lalu.
Malah, katanya, MRT telah menyatakan kesediaan untuk disiasat termasuk oleh Suruhanjaya Pencegahan Rasuah Malaysia (SPRM).
“Saya terbuka dan kita tiada isu. Biarlah pihak berkuasa siasat perkara itu dan kita tidak gentar dengan apa sekali pun.
“Saya sudah baca dan ikuti perkembangan ini (dakwaan pihak berkuasa Perancis), jangan buat sebarang andaian selagi punca sebenar tidak diketahui,” katanya ketika ditemui pada sambutan Hari Raya Aidilfitri anjuran Jabatan Pengangkutan Jalan (JPJ) hari ini.
Katanya, mana-mana pihak yang didapati terbabit dalam penyelewengan akan diambil tindakan sewajarnya.- KOSMO! ONLINE


Yayasan Sime Darby sumbang RM2.5 juta tangani isu dadah
Oleh ABDUL RASHID ABDUL RAHMAN

31 Mei 2022, 2:22 pm
KUANTAN – Yayasan Sime Darby bergerak proaktif dalam usaha menangani isu penyalahgunaan dadah apabila menyumbangkan dana sebanyak RM2.5 juta bagi mambantu Komuniti Intervensi Dadah (Komited Malaysia) melaksanakan pelbagai program membasmi penyalahgunaan dadah daripada akar umbi.
Ketua Pegawai Eksekutif Yayasan Sime Darby, Dr. Yatela Zainal Abidin berkata, dana yang mula disalurkan pada Jun tahun lalu itu digunakan bagi membiayai lima rumah penjagaan dan dua buah pusat sehenti harian yang dikendalikan Komited Malaysia.
“Kita menjadi katalis kepada pihak lain bagi membantu komited Malaysia yang menggerakkan usaha menangani masalah penagihan dadah daripada akar umbi.
“Kita berharap lebih banyak lagi pihak dapat membantu Komited Malaysia yang memerlukan perbelanjaan besar dalam menggerakkan aktiviti dan program secara berterusan,”katanya dalam sidang akhbar di Casa Villa di sini hari ini.
Yang hadir sama, Pengerusi Jawatankuasa Kerja Raya, Pengangkutan dan Kesihatan negeri, Datuk Seri Norolazali Sulaiman; Pengarah Urusan Kumpulan Sime Darby Plantation Berhad, Mohamad Helmy Othman Basha; Setiausaha Kehormat Yayasan AIDS Malaysia, Bakhtiar Talhah dan Presiden Komited Malaysia, Khalid Hashim.
Menurut Yatela pihaknya akan memantau dan membuat penilaian mengenai keberkesanan program yang dilaksanakan Komited Malaysia sebelum membuat keputusan penyaluran dana baharu kelak. – KOSMO! ONLINE.


Tiada kes bekalan ayam disorok di Selangor
Oleh MOHAMAD NAUFAL MOHAMAD IDRIS

31 Mei 2022, 2:17 pm
SHAH ALAM – Tiada kes bekalan ayam disorok di Selangor selama dua hari bermula 21 Mei lalu seperti didakwa beberapa mesej yang tular di media sosial sebelum ini.
Ketua Pegawai Penguat Kuasa Kementerian Perdagangan Dalam Negeri Dan Hal Ehwal Pengguna (KPDNHEP) Selangor, Mohd. Khairi Jamaludin berkata, pihaknya telah membuat pemeriksaan ke atas beberapa peniaga ayam di seluruh negeri pada 20 Mei lalu sebaik menerima mesej tular tersebut.
“Kami dapati, bekalan ayam pada tarikh tersebut masih mencukupi, walaupun terdapat beberapa peniaga yang mengehadkan pembelian jumlah ayam kepada seseorang pelanggan.
“Peniaga mungkin berbuat demikian kerana takut kehabisan stok disebabkan ada pengguna membuat pembelian panik, susulan mesej tular itu,” katanya selepas membuat tinjauan harga dan bekalan ayam di Pasar Moden Seksyen 16, di sini, hari ini.
Terdahulu, tular mesej dakwaan mengenai bekalan ayam disorok pada 20 Mei lalu sehingga menyebabkan peniaga ayam di negeri ini terpaksa mengehadkan pembelian ayam, iaitu maksimum dua ekor ayam kepada seseorang pelanggan.
Mohd. Khairi berkata, pertembungan peralihan fasa pandemik ke endemik pada 1 Mei lalu serta sambutan Aidilfitri membuatkan permintaan ayam menjadi lebih tinggi berbanding sebelum ini.-KOSMO! ONLINE


Perlu ada akta anti buli lindungi pelajar – Aswa
Oleh PETAH WAZZAN ISKANDAR

31 Mei 2022, 2:50 pm
PUTRAJAYA – Kerajaan digesa menggubal satu akta khusus berkaitan anti buli dalam usaha menangani masalah terbabit yang semakin berleluasa di peringkat sekolah rendah dan sekolah menengah.
Pengerusi Pertubuhan Aspirasi Wanita Malaysia (Aswa), Wan Azliana Wan Adnan berkata, pihaknya mendapati masalah buli tiada penghujungnya hingga ramai mangsa menjadi trauma dan terkini, lebih 20 kes sejak sekolah dibuka tahun ini.
Beliau yang juga peguam berkata, apabila sesuatu kes buli berlaku, boleh dikatakan tiada tindakan yang sewajarnya hingga menyebabkan mangsa buli ketakutan dan akhirnya berpindah sekolah.
Atas faktor itulah katanya, pihak ASWA akan menyerahkan memorandum bagi meminta Kementerian Pendidikan, Kementerian Pengajian Tinggi dan pihak Menteri Di Jabatan Perdana Menteri (Parlimen dan Undang-undang) hari ini.
“Kami mahu satu akta khusus berkaitan anti buli digubal seperti akta khas yang lain bagi membolehkan satu langkah konkrit bagi mengawal dan mencegah kesalahan buli di sekolah.
“Apabila memorandum ini diserah dan diteliti, diharapkan pihak kerajaan menubuhkan satu jawatan kuasa khas bagi mengkaji masalah buli bagi memastikan semua mangsa buli terbela,” katanya hari ini. – KOSMO! ONLINE.


Penyeludup dicekup berulang kali isi diesel
Oleh YATIMIN ABDULLAH

31 Mei 2022, 2:56 pm
PASIR MAS – Taktik dua penyeludup diesel yang berulang kali mengisi bahan api itu menggunakan dua buah lori terbongkar apabila mereka dicekup di sebuah stesen minyak di Jalan Chetok di sini semalam.
Kedua-dua lelaki berusia 20-an dan 30-an itu ditahan anggota penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) yang menjalankan Operasi Bersepadu bersama Batalaion 8 Pasukan Gerakan Am (PGA) kira-kira pukul 9 pagi.
Ketua Pegawai Penguat Kuasa KPDNHEP Kelantan, Aswadi Jaafar berkata, pihaknya menjalankan serbuan selepas menerima maklumat berkenaan dengan kegiatan penyeludupan bahan api di sebuah stesen minyak di Jalan Chetok.
Menurutnya, semasa tiba di lokasi, anggota bertugas mendapati dua buah lori sedang mengisi diesel di dua buah pam.
“Anggota KPDNHEP dan PGA menahan kedua-dua pemandu itu sebelum mendapati salah sebuah lori itu sudah diisi sebanyak 500 liter diesel.
“Pemeriksaan pada sebuah lagi lori mendapati ruang tangkinya sudah diisi dengan 600 liter diesel,” katanya ketika dihubungi Kosmo! hari ini. – KOSMO! ONLINE.


Polis sedia bantu JIM kesan 60 etnik Rohingya lolos
31 Mei 2022, 3:05 pm
KUALA LUMPUR – Polis Kuala Lumpur memberi jaminan akan bekerjasama dengan Jabatan Imigresen (JIM) untuk mengesan baki 60 pelarian etnik Rohingya yang masih lolos dari Depot Imigresen Sementara Relau, Sungai Bakap dalam insiden rusuhan pada April lalu.
Ketua Polis Kuala Lumpur, Datuk Azmi Abu Kassim berkata, difahamkan Bukit Aman dan JIM telah mengadakan mesyuarat berkaitan kes itu.
“Justeru itu, kita masih menunggu arahan daripada Bukit Aman untuk tindakan selanjutnya
“Kita akan mengambil tindakan bersesuaian untuk mengesan baki 60 pelarian etnik Rohingya itu dengan mengadakan sekatan jalan raya jika ada maklumat yang diperoleh,” ujarnya ketika ditemui pada Majlis Aidilfitri di Ibu Pejabat Polis Daerah (IPD) Wangsa Maju di sini hari ini.
Menurut beliau, polis ada melakukan risikan dan pemantauan kerana tidak menolak kemungkinan terdapat individu yang lolos berkenaan datang ke Pejabat Suruhanjaya Tinggi Pertubuhan Bangsa-Bangsa Bersatu Bagi Pelarian (UNHCR).
“Kita masih melakukan pemantauan berhubung perkara itu dan kita bersedia untuk mengambil tindakan sewajarnya bagi mengesan baki pelarian itu,” katanya.

Pada 20 April lalu, seramai 528 pelarian etnik Rohingya melarikan diri dari Depot Tahanan Sementara Imigresen Relau di Sungai Bakap, Kedah selepas memecahkan pintu blok dan jeriji penghadang dalam kejadian kira-kira pukul 4.30 pagi.
Bagaimanapun, enam daripada mereka dilaporkan maut dalam kemalangan ketika cuba melintas laluan di Kilometer 168 Lebuh Raya Utara Selatan berdekatan Jawi, Pulau Pinang.
Menteri Dalam Negeri, Datuk Seri Hamzah Zainudin berkata, terdapat 60 pelarian etnik yang lolos belum dapat ditahan setakat ini dan operasi mengesan saki-baki etnik itu giat dijalankan pihak berkuasa. – KOSMO! ONLINE.


Lelaki maut kemalangan melibatkan dua lori
Oleh ISKANDAR SHAH MOHAMED

31 Mei 2022, 2:41 pm
KLANG – Seorang lelaki maut apabila lori dipandunya dilanggar sebuah lori lain sehingga terbalik berdekatan stesen minyak di Lebuh Raya Shah Alam (Kesas) menghala Pelabuhan Klang di sini, hari ini.
Kejadian kira-kira pukul 11 pagi itu mengakibatkan mangsa dikenali Zulkilnaziadin Hassan, 44, meninggal dunia akibat parah di kepala.
Pengarah Bomba Selangor, Norazam Khamis berkata, pihaknya menerusi Balai Bomba dan Penyelamat (BBP) Shah Alam bergegas ke lokasi kejadian selepas menerima panggilan kecemasan pukul 11.14 pagi.
Katanya, pemeriksaan mendapati kemalangan itu melibatkan dua lori tiga tan masing-masing menghala ke arah Pelabuhan Klang.
“Kejadian dipercayai berlaku apabila satu daripada lori itu dipandu lelaki berusia 24 tahun melanggar belakang lori mangsa.
“Perlanggaran itu mengakibatkan lori mangsa hilang kawalan lalu terbalik di lokasi berkenaan,” katanya ketika dihubungi hari ini.-KOSMO!ONLINE


[VIDEO] Harimau belang terus gemparkan penduduk Hulu Paka
Oleh NIK NUR IZZATUL HAZWANI NIK ADNAN

31 Mei 2022, 2:44 pm
DUNGUN – Penduduk Hulu Paka di sini gempar dengan kemunculan seekor harimau belang yang dikesan berkeliaran di kawasan berbukit berhampiran mukim itu pada kelmarin.
Kelibat harimau belang tersebut sempat dirakam seorang pengguna jalan raya sebelum memuat naik video tersebut menerusi laman sosial Facebook.
Pengarah Jabatan Perlindungan Hidupan Liar dan Taman Negara, Loo Kean Seong berkata, pihaknya telah sedia maklum berhubung kemunculan haiwan liar itu di kawasan tersebut.
“Kita telah memasang dua buah perangkap di kawasan berhampiran sejak bulan Mac lalu dan kita turut dimaklumkan berhubung penemuan terbaharu haiwan liar berkenaan di lokasi sama pada Ahad lalu.
“Berdasarkan video tersebut, kita percaya ia mungkin harimau belang dewasa betina seberat antara 90 kilogram (kg) hingga 100 kg,” katanya ketika dihubungi Kosmo! di sini hari ini. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Hoki Piala Asia 2022: Malaysia kempunan julang piala
Oleh MUHAMAD ARDIE PUTRA SUHAIMI

1 Jun 2022, 10:11 pm
PETALING JAYA – Impian pasukan hoki lelaki kebangsaan untuk melakar sejarah menjulang kemenangan Super 4 Piala Asia 2022 tidak kesampaian apabila tewas tipis 1-2 terhadap pasukan Korea Selatan di Jakarta, Indonesia hari ini.
Kekalahan tersebut sekali gus meranapkan impian skuad negara untuk menamatkan kemarau 40 tahun sekali gus mengulangi skrip yang sama lima tahun lalu bergelar naib juara apabila tumbang di tangan India 1-2 di Dhaka 2017.
Sejak Piala Asia diperkenalkan pada 1982, Malaysia belum pernah muncul juara dengan pencapaian terbaik adalah bergelar naib juara 2017.
Pada saingan tersebut, Korea Selatan bermula garang apabila terlebih dahulu membuka jaringan menerusi Jung Manjae pada minit ke-17.
Bagaimanapun, kedudukan itu tidak bertahan laman apabila Syed Syafiq Syed Cholan berjaya menyamakan kedudukan pada minit ke-25 sekali gus mengikat kedudukan 1-1.
Ketika Malaysia sedang ghairah mencari gol kemenangan, Korea Selatan berjaya menyumbat gol kedua mereka menerusi serangan balas pada minit ke-52 menerusi jaringan padang Hwang Taeil.

Meskipun Malaysia cuba bangkit menerusi percubaan-percubaan tepat namun ia berjaya dihalang cukup kemas pasukan Korea Selatan untuk muncul juara pada saingan tersebut.
Hasil kemenangan itu, Korea Selatan terus menambah koleksi kemenangan mereka dipentas Piala Asia selepas muncul juara pada edisi 2013,2009, 1999, dan 1994.


Hujan lebat, ribut petir di 5 negeri
Oleh ALWANI ZAFIRAH

1 Jun 2022, 8:42 pm
PETALING JAYA – Jabatan Meteorologi Malaysia (MetMalaysia) melaporkan negeri Kedah, Perak, Pahang, Sarawak dan Sabah bakal dilanda hujan lebat serta ribut petir sehingga pukul 10 malam hari ini.
MetMalaysia dalam satu kenyataan di Facebook memaklumkan antara kawasan yang terlibat adalah Langkawi, Kedah dan beberapa daerah di Perak.
“Antaranya adalah Kinta, Kampar, Batang Padang dan Muallim.
“Selain itu, di Pahang, ia melibatkan Tanah Tinggi Cameron bagi tempoh yang sama,” katanya di sini hari ini.
Sementara itu, hujan lebat serta ribut petir juga berlaku di sekitar Sarawak termasuklah Sri Aman (Lubok Antu), Sarikei (Julau), Sibu, Kapit (Song) dan Limbang malam ini.
“Bagi negeri Sabah pula, cuaca buruk yang sama turut melanda Pedalaman (Sipitang, Keningau dan Tambunan) dan Pantai Barat (Papar dan Ranau),” ujarnya. – KOSMO! ONLINE


Identiti mangsa bunuh, bakar dikenal pasti
Oleh ASLIZA MUSA

1 Jun 2022, 8:17 pm
IPOH -Identiti wanita dipercayai mangsa bunuh yang ditemukan dalam keadaan terbakar di tepi sungai dekat Kampung Talang Hulu, Kuala Kangsar semalam, telah dikenal pasti.
Ketua Polis Perak, Datuk Mior Faridalathrash Wahid berkata, identiti wanita berusia 21 tahun itu dikenal pasti berdasarkan pengecaman yang dilakukan adik lelaki mangsa.
Katanya, lelaki itu telah hadir ke Balai Polis Kuala Kangsar pada pukul 2.45 petang tadi untuk membuat laporan mengenai kakaknya yang tidak pulang ke rumah mereka di Kampung Stesen sejak semalam.
“Lelaki berusia 19 tahun itu memberitahu ada menghubungi wanita terbabit namun panggilan yang dibuat tidak berjawab.
“Berdasarkan temubual, lelaki itu mengecam mangsa sebagai kakaknya berdasarkan selipar yang digunakan selain subang hidung yang dipakai di sebelah kanan, penyepit rambut dan pengecaman wajah yang hampir sama,” katanya ketika dihubungi di sini hari ini.
Mengulas lanjut beliau berkata, meskipun pengecaman dibuat lelaki itu hampir serupa, namun pihaknya akan menunggu laporan bedah siasat yang dijalankan oleh pakar forensik di Hospital Kuala Kangsar, esok.

Katanya, pihak hospital juga akan menjalankan ujian asid deoksiribonukleik (DNA) dengan mengambil sampel darah bapa wanita itu bagi pengesahan tepat identiti.
“Kita juga akan membuat pemadanan gigi si mati dengan rekod pergigian kerana dimaklumkan mangsa ada membuat pemeriksaan di klinik pergigian di Kuala Kangsar.
“Buat masa sekarang, siasatan lanjut sedang dijalankan bagi mengenal pasti motif mangsa dibunuh dan dibakar di kawasan berkenaan,” katanya.-KOSMO! ONLINE


Ibu kurung anak dalam kandang troli semasa berniaga
Oleh KOSMO!

1 Jun 2022, 9:00 pm
BEIJING – Seorang penjual manisan di Guizhou, China, menjadi perhatian ramai kerana terpaksa mengurung anaknya yang berusia dua tahun di troli besi yang dipagar semasa berniaga, lapor portal Mothership semalam.
Menurut laporan laman berita Wanxiang Media, wanita berkenaan bertindak demikian bagi memudahkan urusan jualannya serta mengelakkan kanak-kanak itu daripada berlari keluar.
Berdasarkan beberapa gambar yang tular, bahagian hadapan troli tersebut ditutup dengan papan iklan yang mempromosikan manisan agar-agar ais.
Bahagian belakang troli itu menampakkan anak wanita berkenaan sedang duduk di dalam kandang besi yang dilapik dengan kain.
Kanak-kanak tersebut turut dilihat sedang bermain dengan alat permainan di dalam kandang itu.
Menurut wanita tersebut, dia dan suaminya tidak mempunyai wang yang mencukupi untuk membeli susu anaknya serta makanan untuk mereka sekeluarga.

Tambahnya, suaminya juga tidak menghiraukan anak mereka dan hanya bermain permainan video sepanjang hari.
Dia turut memberitahu berasa bimbang bahawa kanak-kanak itu akan lebih terseksa sekiranya ditinggalkan bersama suaminya. – Agensi


Polis lepas enam das tembakan ke arah kereta pengedar dadah
Oleh SHAMSUL KAMAL AMARUDIN

1 Jun 2022, 9:29 pm
BERUAS – Polis terpaksa melepaskan enam das tembakan ke arah tayar sebuah kereta dipandu seorang lelaki selepas dia nekad merempuh kereta peronda dalam kejadian di pekan Ayer Tawar, dekat sini petang tadi.
Dalam kejadian kira-kira pukul 4 petang itu, suspek yang disyaki pengedar dadah turut memperjudikan nyawa isterinya yang berusia 38 tahun dan anak lelaki berusia dua tahun yang berada di dalam kereta dipandunya.
Ketua Polis Perak, Datuk Mior Faridalathrash Wahid berkata, hasil pemeriksaan ke atas kereta dipandu lelaki berusia 61 tahun itu, pihaknya menemui 33 paket dadah syabu seberat 62.5 gram.
Menurut beliau, kejadian bermula apabila anggota yang melakukan rondaan cegah jenayah melihat sebuah kereta jenis Volvo yang dipandu dalam keadaan mencurigakan sebelum bertindak menahan kenderaan itu.
“Suspek bagaimanapun bertindak agresif dengan bertindak melanggar hadapan kereta peronda polis sebelum memecut laju keretanya untuk melarikan diri.
“Tindakan suspek itu mengancam pihak berkuasa menyebabkan polis terpaksa melepaskan enam das tembakan ke arah tayar kereta suspek sebelum berjaya menahannya kira-kira 800 meter dari lokasi rempuhan,” katanya ketika dihubungi hari ini.

Menurut Mior Faridalathrash, kejadian itu bagaimanapun tidak melibatkan sebarang kecederaan terhadap suspek dan keluarganya serta anggota polis terlibat.
Tegas beliau, kes itu disiasat mengikut Seksyen 307 Kanun Keseksaan iaitu percubaan membunuh serta Seksyen 39B Akta Dadah Berbahaya 1952 iaitu mengedar dadah.-KOSMO! ONLINE


Lelaki derma sperma sembunyi hidap masalah lembam
Oleh KOSMO!

1 Jun 2022, 9:30 pm
LONDON – Seorang lelaki dari Britain yang menjadi penderma sperma kepada 15 wanita dilarang bertemu ‘anak-anaknya’ selepas mahkamah mendapati dia merahsiakan sindrom kecerdasan otak rendah atau lembam semasa mengiklankan khidmat tersebut, lapor laman berita Wionews.
James MacDougall, 37, sebelum ini mengiklankan khidmat menderma sperma kepada pasangan lesbian di media sosial sehingga menjadikannya seorang bapa kepada 15 orang anak.
Laman berita The Guardian memaklumkan bahawa lelaki tersebut menghidap sindrom fragile-X (FSX), sejenis keadaan genetik yang menyebabkan pelbagai masalah tumbesaran.
Penghidap sindrom itu sering mempunyai kesukaran untuk belajar dan mengalami kecacatan kognitif kerana tahap kecerdasan otak atau IQ yang rendah.
Keadaan genetik itu bermaksud anak-anak MacDougall mungkin akan berdepan dengan situasi sama sepertinya.
Mahkamah turut menetapkan bahawa identitinya boleh didedahkan bagi mengelakkan orang lain daripada menggunakan khidmatnya sebagai penderma sperma pada masa akan datang. – Agensi


Penunggang basikal maut dirempuh kereta di ‘New Zealand Malaysia’
Oleh NOR SHAFAWATI YUP

1 Jun 2022, 8:05 pm
SEREMBAN – Seorang warga emas yang sedang menunggang basikal maut dirempuh sebuah kereta Perodua Axia dalam kemalangan di Jalan Temiang-Pantai atau dikenali ‘New Zealand Malaysia’ di sini awal pagi tadi.
Ketua Polis Daerah Nilai, Superintan Mohd. Fazley Ab. Rahman berkata, dalam kejadian pada pukul 8.30 pagi itu, mangsa dikenali sebagai Khalid Mohd. Isa, 72, mengalami kecederaan di kepala dan disahkan meninggal dunia di tempat kejadian.
“Kemalangan dipercayai berlaku apabila sebuah kereta jenis Perodua Axia yang dipandu seorang wanita berusia 26 tahun dari Jalan Pantai menghala ke Kajang, Selangor telah hilang kawalan dan terbabas.
“Kenderaan tersebut kemudiannya melanggar sebuah basikal yang ditunggang seorang lelaki berusia 72 tahun di bahu kiri jalan,” katanya dalam kenyataan di sini hari ini.
Mohd. Fazley berkata, akibat kemalangan itu, penunggang basikal mengalami kecederaan di kepala dan disahkan meninggal dunia di tempat kejadian bagaimanapun pemandu kereta tidak mengalami sebarang kecederaan.
Beliau berkata, pihak polis memohon orang ramai yang menyaksikan kejadian supaya menghubungi Pegawai Penyiasat Trafik Ibu Pejabat Polis Daerah Nilai, Inspektor Nor Fadzilah Mohd Zainuddin di talian 016-2895801 bagi membantu siasatan.-KOSMO! ONLINE


Ulat Jenazah : Buang, gantung kerja sekiranya didapati bersalah
Oleh MOHAMAD NAUFAL MOHAMAD IDRIS

1 Jun 2022, 8:10 pm
SHAH ALAM- Jabatan Kesihatan Negeri Selangor (JKNS) menunggu keputusan daripada mahkamah dan Suruhanjaya Pencegahan Rasuah Malaysia (SPRM) Selangor sebelum mengambil tindakan terhadap enam pegawainya yang disyaki terlibat dalam sindiket ‘ulat jenazah’.
Pengarah Kesihatan Selangor, Datuk Dr. Sha’ari Ngadiman berkata, pihaknya perlu menghormati proses perundangan yang sedang dikenakan terhadap mereka sebelum satu-satu tindakan boleh diambil.
“Sekiranya mereka didapati bersalah (oleh mahkamah), kita akan ambil tindakan, sama ada untuk memberhentikan atau menggantung mereka daripada tugas.
“Setakat ini, kita sudah terima laporan berhubung kes ini melibatkan kakitangan Hospital Serdang dan Hospital Kajang,” katanya kepasa pemberita selepas menghadiri sesi Townhall penyakit HFMD peringkat Selangor di Perpustakaan Raja Tun Uda, di sini, hari ini.
Kosmo! sebelum ini melaporkan enam kakitangan hospital di Selangor ditangkap dengan lima daripadanya direman selepas disyaki terlibat dalam rasuah ulat jenazah.-KOSMO!ONLINE


Malaysia tewaskan Hong Kong 2-0
Oleh AHMAD SHAHERMAN SHAMSURI

1 Jun 2022, 11:03 pm
KUALA LUMPUR – Skuad Harimau Malaya berjaya menundukkan Hong Kong 2-0 pada aksi persahabatan antarabangsa di  Stadium Nasional Bukit Jalil sebentar tadi.
Pada aksi malam ini, skuad negara kendalian Kim Pan-gon mempertaruhkan kesebelasan terbaik dengan menyenaraikan lapan pemain kelab Johor Darul Ta’zim (JDT) sebagai tunjang utama pasukan.
Skuad Hong Kong kendalian Jorn Andersen turut meletakkan pemain utama dengan tiga tonggak naturalisasi menjadi taruhan seperti Paulo Cesar, Matthew Orr dan Jahangir Khan.
Namun, skuad Malaysia dilihat lebih banyak mendominasi saingan dengan jentera serangan yang diketuai oleh Safawi Rasid melakukan rentetan serangan berbahaya ke kubu pasukan lawan.
Tuah akhirnya menyebelahi skuad negara selepas dihadiahkan sepakan penalti apabila Akhyar Rashid dijatuhkan pada minit ke-30 yang berjaya disempurnakan oleh Safawi Rasid.
Skuad kebangsaan terus ghairah untuk menggandakan kelebihan dengan peluang terbaik hadir menerusi tandukan Darren Lok tetapi sedikit tersasar sekali gus saingan pada babak pertama kekal berkesudahan 1-0.

Bersambung pada babak kedua, Pan-gon melakukan rombakan dalam kesebelasan utama dengan memasukkan dua pemain naturalisasi negara, Guilherme de Paula dan Mohamadou Sumareh selain Safiq Rahim serta Faisal Halim.
Bagaimanapun, skuad negara berjaya mengesahkan kemenangan berharga hasil sepakan percuma yang dilakukan oleh Safiq pada minit ke-90 sekali gus menyaksikan badi tanpa kemenangan ke atas Hong Kong sejak 2012 berakhir.
Keputusan tersebut pasti menaikkan motivasi pasukan yang kini sedang mengharungi persiapan terakhir sebelum mengharungi aksi Kumpulan E kelayakan Piala Asia 2023 yang bermula 8 Jun depan. – KOSMO! ONLINE


Wanita terima hantaran RM90,000, bilik pameran kereta, tanah sawah
Oleh KOSMO!

1 Jun 2022, 8:00 pm
JAKARTA – Seorang lelaki dari Bone, Sulawesi Selatan menjadi tular kerana melamar teman wanitanya dengan memberikan hantaran mewah berupa wang tunai berjumlah 300 juta rupiah (RM90,564), satu set barang kemas, sebidang tanah sawah, pembiayaan pengajian serta sebuah bilik pameran kereta beserta kenderaan di dalamnya.
Menurut laman berita Detik, lelaki bernama Dical Arfandi itu hanya menyerahkan wang tunai dan set barang kemas kepada Andi Besse Qurrata Ayyun dalam acara peminangan yang berlangsung pada Khamis lalu.
Hantaran-hantaran lain seperti bilik pameran kereta, kenderaan, pakaian pengantin dan wang pembiayaan pengajian akan diberikan secara persetujuan khas.
“Kami akan melakukan sesi pemberian hantaran lain dalam suasana tertutup. Ketika acara peminangan, saya sudah jelaskan kepada ibu bapa Andi bahawa kami akan menyerahkan bilik pameran beserta kereta di Jalan Sultan Hasanuddin kepadanya.
“Disebabkan Andi akan menjadi anak saya juga, saya akan membiayai semua pengajiannya,” kata bapa Dical, Suradi.
Perkahwinan antara kedua-dua pasangan tersebut dijangka berlangsung pada 17 September ini.

Dical merupakan pelajar semester empat Universiti Negeri Makassar manakala Andi ialah pelajar Universiti Hasanuddin.
Kedua-dua mereka juga dikatakan tidak bercinta, namun hanya pernah bertemu sebanyak beberapa kali. – Agensi


Harga petrol RON97, RON95 dan diesel kekal
Oleh LUQMAN RIDHWAN MOHAMED NOR

1 Jun 2022, 6:08 pm
PUTRAJAYA – Harga runcit petrol RON97 kekal pada paras RM4.70 seliter berkuat kuasa esok sehingga 8 Jun depan.
Kementerian Kewangan (MOF) dalam satu kenyataan berkata, harga runcit bagi petrol RON95 dan diesel juga masih kekal masing-masing pada paras RM2.05 seliter dan RM2.15 seliter.
Katanya, pengekalan harga kedua-dua bahan api itu adalah bagi melindungi pengguna daripada kesan kenaikan harga petrol di pasaran global.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya. -KOSMO! ONLINE


Pelanggan mengamuk panggilan tidak dilayan pekerja
Oleh KOSMO!

1 Jun 2022, 5:55 pm
PETALING JAYA – Gara-gara panggilannya tidak dilayan oleh pekerja di sebuah kedai makan, seorang lelaki mengamuk serta membuat bising sehingga mengganggu ketenteraman pelanggan lain.
Rakaman berdurasi 45 saat itu memaparkan detik pertelingkahan yang berlaku dan lebih menggemparkan apabila lelaki berkenaan dengan beraninya mengacu pisau kepada pekerja tersebut.
Difahamkan, kejadian tersebut berlaku di sebuah kedai kopi di Kedah.
Kejadian berlaku disebabkan pelanggan terbabit berang apabila perlu menunggu lama dan tidak ada pekerja yang mengambil pesanannya di meja.
Bagaimanapun, situasi tegang itu dtenangkan dengan bantuan seorang lelaki lain yang turut berada di tempat kejadian.
Susulan tular video tersebut di media sosial, pelbagai reaksi diberikan oleh orang ramai.

“Lambat ambil pesanan, angkat kaki keluar dari kedai, tak perlu tunjuk samseng, buat bising,” tegur seorang pengguna media sosial.
“Terbaik abang, tenang sahaja dia kawal keadaan, terima kasih jadi manusia bijak,” ujar netizen. – KOSMO! ONLINE


Lelaki cerai isteri kerana hanya tahu masak mi segera
Oleh KOSMO!

1 Jun 2022, 7:00 pm
NEW DELHI – Seorang lelaki di India dilaporkan telah meminta cerai kerana isterinya hanya pandai memasak mi Maggi untuk dimakan, lapor akhbar Indian Express.
Hakim utama daerah dan mahkamah sesyen, ML Raghunath pada Jumaat lalu bercakap mengenai kes perkahwinan di mana satu pasangan telah memfaikan cerai disebabkan isu yang kecil.
Menurutnya, kes tersebut berlaku ketika dia menjadi hakim di daerah Ballari, negeri Karnataka.
“Lelaki itu berkata isterinya tidak tahu memasak makanan selain mi Maggi. Mi segera disediakan untuk sarapan, makan tengah hari dan makan malam.
“Dia mengadu bahawa isterinya pergi ke kedai dan hanya membeli mi segera kerana tidak pandai memasak hidangan lain,” kata Raghunath.
Tambah Raghunath, pasangan itu akhirnya bercerai atas persetujuan bersama.

Beliau menegaskan bahawa penyelesaian kepada pertikaian perkahwinan adalah sedikit sukar dan kebanyakan mereka merujuk semula setelah memikirkan masa depan anak-anak.
“Kami menggunakan sentimen untuk membawa kompromi dalam kalangan pasangan dan menyatukan mereka semula. Ia lebih kepada masalah psikologi berbanding fizikal,” jelas beliau.
Dalam kebanyakan kes, walaupun pasangan merujuk semula, parut pertikaian mereka masih kekal. – Agensi


Kontraktor pembersihan tertekan tunggakan gaji
Oleh ABDUL RAZAK IDRIS

1 Jun 2022, 6:32 pm
SHAH ALAM – Kementerian Pendidikan (KPM) disarankan sekali lagi lebih proaktif dalam menyelesaikan masalah tunggakan berdasarkan Pelarasan Gaji Minima (PGM) dengan segera.
Pengerusi Persatuan Kontraktor Selangor (Pekkops), Razalee Ahmad berkata, ini susulan khabar angin ramai kontraktor ingin menarik diri disebabkan tidak mampu membayar gaji minima RM1,500.
Katanya, situasi ini pasti memberikan kesan kepada tahap kebersihan sekolah akibat kekurangan pekerja yang beralih ke sektor lain.
“Ada juga pekerja yang berhenti kerja kerana mereka tidak mahu gaji RM1,200 dan menyertai sektor pekerjaan lain yang mampu membayar RM1,500.
“Ini tidak baik dalam industri pembersihan tambah lagi dalam keadaan wujudnya penularan penyakit tangan, kaki dan mulut (HFMD) yang memerlukan ramai pekerja bagi memastikan kebersihan sekolah,” katanya ketika mengetuai sekumpulan kontraktor Pekkops bertemu pihak JPN hari ini.
Kosmo! sebelum ini melaporkan kira-kira 2,000 ahli Persatuan Gabungan Kontraktor Kebersihan Bangunan Dan Kawasan (KBK) 1Malaysia merayu kerajaan menyegarakan tunggakan gaji bagi dua tahun bermula 2019.

Ini melibatkan anggaran tunggakan bernilai RM165 juta disebabkan oleh pelaksanaan gaji minimum yang bermula daripada RM1,100 pada tahun 2019 dan RM1,200 untuk 2020. -KOSMO!ONLINE


Kanak-kanak beli sebiji gula-gula guna aplikasi online
Oleh KOSMO!

1 Jun 2022, 6:00 pm
JAKARTA – Sebuah klip video tular di media sosial kerana memaparkan tindakan seorang kanak-kanak lelaki yang membeli sebiji gula-gula berharga 250 rupiah (RM0.08) secara online, lapor laman berita Suara.com.
Video yang dirakam oleh seorang penghantar barang itu dikongsikan dalam akaun Instagram @infokediriraya.
Budak lelaki berkenaan dikatakan menggunakan perkhidmatan penghantaran tunai ketika serahan (COD) untuk membeli sebiji gula-gula berperisa kopi.
Rakaman memaparkan penghantar berkenaan menunjukkan satu bungkusan kecil dengan resit pembelian ditampal padanya.
Bungkusan itu dihantar kepada pembeli yang berada di kawasan Pare, daerah Kediri, Jawa Timur.
Penghantar barang kemudian merakam seorang penerima yang merupakan budak lelaki yang memakai singlet putih dan berseluar pendek.

Video tersebut mendapat perhatian netizen di ruangan komen.
“Macam adik saya,” tulis seorang netizen.
“Kalau dipesan barang harga mahal, pening ibu bapa nak bayar. Perlu lebih hati-hati apabila anak kecil memegang telefon. Waspada terhadap aplikasi pasaran,” komen netizen lain. – Agensi


Tiada subsidi penternak bermula 1 Julai
Oleh MOHD RASDAN AHMAD

1 Jun 2022, 6:41 pm
KUALA LUMPUR – Mulai 1 Julai nanti, pihak kerajaan tidak lagi memberi subsidi kepada penternak sebaliknya menyalurkan kepada rakyat yang memerlukan terutama golongan B40.
Perdana Menteri, Datuk Seri Ismail Sabri Yaakob berkata, langkah terbabit dilakukan bagi mengurangkan bebanan rakyat supaya tidak tertekan dengan kenaikan harga barang.
“Mulai 1 Julai ini, kita perkenalkan subsidi untuk memastikan harga ayam tidak dinaikkan. Di Malaysia ini harga apa pun boleh naik asalkan bukan harga ayam. Harga ikan kembung RM15 sekilogram mereka tidak bising tetapi harga ayam rakyat akan marah.
“Kalau dibiarkan harga diapung, harga ayam mungkin RM12 sekilogram tetapi kerajaan mahu memastikan harga ayam tidak dinaikkan maka kita beri subsidi kepada penternak supaya harga ayam kekal RM8.90 dan kerajaan berbelanja RM720 juta untuk pastikan harga ayam tidak dinaikkan,” katanya.
Beliau berkata demikian ketika berucap pada Konvensyen BN dan Sambutan Ulang Tahun BN Ke-48 di Dewan Merdeka, Pusat Dagangan Dunia (WTC) di sini hari ini.
Jelas Ismail Sabri, ramai penternak tidak menuntut subsidi yang diberikan kerajaan. Justeru katanya, kerajaan tidak lagi memberi subsidi kepada penternak tetapi jumlah terbabit akan diberikan terus kepada rakyat.

Tambah beliau, kerajaan akan memperkenalkan sumbangan kewangan terus kepada rakyat khususnya B40 yang terkesan akibat kenaikan harga barang.
“Kementerian Perdagangan Dalam Negeri dan Hal Ehwal Pengguna (KPDNHEP) serta Kementerian Pertanian dan Industri Makanan (MAFI) akan mengumumkan mekanisme tersebut nanti.
“Ia bertujuan memastikan bebanan kenaikan harga tidak terlalu dirasai kerana ada sumbangan tunai ini oleh kerajaan,” katanya. – KOSMO! ONLINE.


SISWA urus wasiat dan hibah di Selangor
Oleh ISKANDAR SHAH MOHAMED

1 Jun 2022, 5:43 pm
SHAH ALAM – Majlis Agama Islam Selangor (MAIS) memperkenalkan Sistem Wasiat dan Hibah (SISWA) bagi menguruskan wasiat dan hibah secara dalam talian di negeri ini.
Pelaksanaan inovasi baharu menerusi laman https://siswa.mais.gov.my itu membantu umat Islam membuat permohonan secara lebih mudah dan pantas.
Pengerusi MAIS, Tan Sri Abdul Aziz Mohd. Yusof berkata, pihaknya sebagai badan pengelola Baitulmal komited memberi perkhidmatan terbaik dan menjadi rujukan utama pengurusan harta umat Islam.
Katanya, sistem e-Wasiat sedia ada dinaik taraf kepada sistem pintar baharu menerusi gabungan dua elemen perancangan pembahagian harta iaitu wasiat dan hibah.
“Menerusi SISWA, permohonan dan kelulusan akan diuruskan sepenuhnya secara atas talian dan menawarkan penggunaan Electronik Know Your Customer (EKYC) yang diiktiraf Bank Negara Malaysia (BNM).
“Selain itu, ia menggunakan tandatangan digital yang tertakluk di bawah Akta Tandatangan Digital 1997 dan pengesahan transaksi pemohon dilakukan secara One-Time Password (OTP),” katanya selepas melancarkan sistem itu di sini, hari ini. -KOSMO!ONLINE


Anggota tentera maut langgar lari
Oleh NOR AINNA HAMZAH

1 Jun 2022, 5:50 pm
TAMPIN – Seorang anggota tentera maut dipercayai terbabit dalam kejadian langgar lari di Jalan Bukit Rokan menghala ke Jelai, di sini pada pukul 9.30 pagi tadi.
Ketua Polis Daerah Tampin, Superintendan Anuwal Ab. Wahab berkata, mangsa, Miswadi Punandi, 42, yang menunggang motosikal disahkan meninggal dunia oleh pasukan paramedik yang tiba di lokasi kejadian.
Menurutnya, kenderaan yang terbabit dalam kejadian itu adalah sebuah lori.
“Berdasarkan siasatan, mangsa dalam perjalanan dari arah Bukit Rokan menghala ke Jelai. Apabila sampai di satu selekoh motosikalnya bertembung dengan sebuah kenderaan dari arah bertentangan.
“Akibat kemalangan itu, mangsa yang parah disahkan meninggal dunia. Mayat dihantar ke Hospital Tampin untuk dibedah siasat,” katanya dalam kenyataan hari ini.
Orang ramai yang mempunyai maklumat diminta tampil ke Balai Polis Trafik Daerah Tampin atau menghubungi talian 06-4412502 atau 06-4431999 (Bilik Gerakan IPD Tampin) bagi membantu siasatan.-KOSMO! ONLINE


“Masalah rakyat sentiasa dalam fikiran saya” – PM
Oleh MOHD RASDAN AHMAD

1 Jun 2022, 6:56 pm
KUALA LUMPUR – Perdana Menteri, Datuk Seri Ismail Sabri Yaakob menegaskan, permasalahan yang dihadapai oleh rakyat sejak negara dilanda pandemik Covid-19 dan kini ketika berada dalam fasa pemulihan sentiasa berada dalam pemikirannya.
Beliau berkata, kebimbangan dan pertanyaan berbubung harga barangan yang terus meningkat, kedudukan nilai matawang ringgit serta prospek pemulihan ekonomi negara.
Katanya, Malaysia sebagai ekonomi terbuka dengan nilai keseluruhan perdagangan luar merangkumi hampir 120 peratus daripada Keluaran Dalam Negeri Kasar (KDNK), negara tidak terkecuali daripada mengalami kesan ketegangan geopolitik dan perubahan iklim dunia.
“Sekiranya konflik Russia-Ukraine berterusan, ia akan memberi implikasi kepada komoditi dan harga barang, tindakan beberapa negara seperti India dan Indonesia menghentikan eksport makanan juga akan memburukkan keadaan.
“Kerajaan sentiasa memantau keadaan ini dan terus komited dalam melaksanakan langkah proaktif melalui pengubahsuaian dasar tertentu, seiring perubahan senario ekonomi global yang lazimnya di luar kawalan kita,” katanya.
Beliau berkata demikian ketika berucap pada Konvensyen BN dan Sambutan Ulang Tahun BN Ke-48 di Dewan Merdeka, Pusat Dagangan Dunia (WTC) di sini hari ini. – KOSMO! ONLINE.


Legenda bola sepak negara meninggal dunia
Oleh KOSMO!

1 Jun 2022, 7:07 pm
ARAU – Legenda bola sepak negara, Syed Ahmad Syed Abu Bakar, 76, menghembuskan nafas terakhirnya di Hospital Tuanku Fauziah (HTF) di sini hari ini akibat serangan jantung.
Bekas penyerang kebangsaan yang berjaya membantu skuad negara layak ke Sukan Olimpik 1972 di Munich, Jerman itu meninggal dunia kira-kira pukul 1 tengah hari ini.
Allahyarham Syed Ahmad dilaporkan menerima rawatan di hospital tersebut sejak dua hari lalu.
Tahap kesihatannya yang menderita kanser prostat tahap empat dikatakan merosot sejak sebulan lalu.
Anaknya, Syed Abu Bakar Syed Ahmad, 40, berkata, keadaan bapanya kelihatan agak baik dan sempat meminta minuman pada semalam sebelum menghembuskan nafas terakhir hari ini.
Katanya, kesihatan bapanya mula merosot sejak sebulan lalu dan hanya mampu terlantar.

“Jenazah ayah akan dikebumikan di Makam Diraja Lama Arau hari ini,” katanya. – KOSMO! ONLINE


PH tolak cadangan Ismail Sabri kembalikan GST
Oleh NOR AZIAH MAT NOH

1 Jun 2022, 4:38 pm
PETALING JAYA – Majlis Presiden Pakatan Harapan (PH) hari ini memaklumkan tidak bersetuju dengan cadangan mengembalikan sistem cukai barang dan perkhidmatan (GST) di negara ini.
Difahamkan, cadangan itu dikemukakan Perdana Menteri, Datuk Seri Ismail Sabri Yaakob menerusi wawancara khas bersama kumpulan media, Nikkei Asia di Tokyo baru-baru ini.
Majlis Presiden PH yang diwakili Parti Keadilan Rakyat (PKR) Datuk Seri Anwar Ibrahim, Parti Amanah Negara (Amanah), Mohamad Sabu dan DAP Loke Siew Fook dalam satu kenyataan hari ini berkata, pengembalian GST tidak wajar kerana keadaan inflasi yang semakin tinggi.
“Dalam keadaan inflasi yang semakin tinggi, rakyat sangat terkesan dengan kenaikan kos sara hidup serta pendapatan isi rumah yang berkurangan akibat pandemik Covid-19.
“Pengenalan semula GST bakal mengakibatkan harga barang meningkat dengan mendadak,” katanya dalam kenyataan di sini hari ini.
Jelasnya, masalah rantaian bekalan serta gaji yang tidak meningkat akan menyebabkan rakyat menerima tekanan dahsyat.

Sementara itu katanya, persepsi serta pentadbiran kerajaan belum pulih sepenuhnya akibat skandal 1Malaysia Development Berhad (1MDB).
“Tidak munasabah kerajaan bercadang untuk mengutip lebih banyak cukai dari rakyat tanpa membuktikan dahulu reformasi dan penambahbaikan pentadbiran kerajaan telah berjaya dilaksanakan.
“Tiada guna mengutip lebih banyak cukai jika akhirnya nanti duit rakyat dibazirkan akibat rasuah, ketirisan dan kronisme,” tegasnya.
Tambahnya, Perdana Menteri juga perlu diingatkan bahawa majoriti rakyat Malaysia telah menolak GST dalam pilihan raya yang lalu.
Susulan itu, PH tidak bersetuju dengan cadangan memperkenal semula cukai GST selagi pelbagai isu terbabit terus membelenggu rakyat. – KOSMO! ONLINE


Kedah mahu padi ditanam lima kali dalam tempoh dua tahun
Oleh MOHD. RAFIE AZIMI

1 Jun 2022, 4:53 pm
ALOR SETAR – Kerajaan negeri mempunyai perancangan untuk memastikan penanaman padi di Kedah dapat dilaksanakan sebanyak lima kali dalam tempoh dua tahun bagi memastikan negara tidak perlu lagi terlalu bergantung kepada beras yang diimport.
Menteri Besar, Datuk Seri Muhammad Sanusi Md. Nor berkata, beliau yakin perkara itu boleh dilaksanakan memandangkan ketika ini sudah ada usahawan yang berminat untuk terlibat dalam projek tersebut.
Katanya, Kerajaan Persekutuan walau bagaimanapun perlu memainkan peranan terutama berkaitan pemberian subsidi baja, benih serta racun untuk pertambahan bilangan penanaman padi bagi tempoh dua tahun.
“Kita nak susun semula aspek penanaman padi ini. Kalau tidak boleh dibuat dalam kawasan Lembaga Kemajuan Pertanian Muda (MADA), kita akan usahakan di luar kawasan MADA.
“Setakat ini kita sudah mulakan perbincangan dengan pihak berkaitan bagi melaksanakan perkara itu. Secara keseluruhannya kita mungkin sudah berada pada tahap 40 peratus sebelum inisiatif ke arah itu dapat dimulakan,” katanya pada sidang akhbar selepas menyempurnakan penyampaian sumbangan bantuan wang ihsan kepada 358 ketua isi rumah di Pejabat Daerah Dan Tanah Pokok Sena di sini hari ini.
Kesemua penerima bantuan bernilai RM1,000 sumbangan Agensi Pengurusan Bencana Negara (Nadma) itu merupakan mereka yang terjejas dalam kejadian banjir di daerah ini pada 31 Oktober tahun lalu.

Ketika ini, penanaman padi dilaksanakan cuma dua kali setahun di negeri ini dengan Kedah turut membekalkan 43 peratus bekalan beras ke seluruh tanah air. – KOSMO! ONLINE


Bekas banduan di Thailand dicekup edar 48,000 pil kuda
Oleh MUHAMMAD AYMAN GHAFFA

1 Jun 2022, 5:23 pm
KOTA BHARU – Tempoh pemenjaraan selama 14 tahun di Songkhla, Thailand tidak cukup menginsafkan seorang lelaki tempatan apabila dia diberkas lagi kerana mengedar 48,000 pil kuda di tepi jalan di Kampung Dangar, Pasir Mas semalam.
Pemangku Ketua Polis Kelantan, Datuk Muhamad Zaki Harun berkata, siasatan mendapati suspek berusia 42 tahun baru dibebaskan dari penjara Songkhla, Thailand pada 27 April lalu atas kesalahan dadah.
Menurutnya, suspek berada di dalam keadaan mencurigakan di tempat duduk penumpang depan kereta jenis Proton Wira di tepi jalan di kampung itu pada pukul 5 petang.
“Anggota dan pegawai Ibu Pejabat Polis Kontinjen (IPK) Kelantan merampas sebuah beg dan menemui lapan bungkusan kertas di dalamnya.
“Pemeriksaan lanjut, di dalam beg itu berisi 48,000 biji pil kuda bernilai RM480,000,” katanya pada sidang akhbar di IPK Kelantan di sini hari ini.
Menurut Muhamad Zaki, ujian saringan air kencing mendapati suspek bebas dadah dan pernah dipenjara di Songkhla berhubung kes dadah.

Hasil soal siasat, suspek memaklumkan dia memperoleh bekalan dadah daripada seorang lelaki berusia 35 tahun di Kampung Keroh Bayu Lalang, Pasir Mas.
“Berdasarkan maklumat itu, polis menjalankan serbuan di rumah tersebut, namun tidak menjumpai apa-apa bersama lelaki tersebut.
“Kita tetap menahan lelaki itu kerana ujian air kencing mendapati suspek positif methamphetamine,” katanya.
Sementara itu, menurut Muhamad Zaki, setengah jam selepas tangkapan itu, Ibu Pejabat Polis Daerah Pasir Mas menahan sepasang suami isteri di rumah mereka di Kampung Padang Kala, Bunut Susu disyaki terlibat mengedar heroin, syabu dan pil kuda bernilai RM21,000.
Siasatan mendapati, suspek yang menganggur berusia 59 tahun mempunyai empat rekod kes dadah manakala isterinya berusia 54 tahun bekerja sebagai peniaga.
Ketiga-tiga suspek dalam dua kes itu direman. Kes disiasat mengikut Seksyen 39B Akta Dadah Berbahaya 1952. – KOSMO! ONLINE


Presma saran pengusaha kedai mamak kekal harga berpatutan
Oleh ALWANI ZAFIRAH

1 Jun 2022, 5:13 pm
KUALA LUMPUR – Persatuan Pengusaha Restoran Muslim Malaysia (Presma) menyarankan agar setiap pengusaha restoran mamak mengekalkan harga makanan yang berpatutan kepada pelanggan.
Presidennya, Datuk Jawahar Ali Taib Khan berkata, saranan tersebut selari dengan tujuan utama pembukaan restoran mamak yang mementingkan tawaran harga berpatutan serta memberi perkhidmatan terbaik.
“Ia bukanlah sampai ke sudah kami tidak akan naikkan harga, tapi ia bergantung kepada keadaan semasa dan juga suasana sesebuah restoran mamak tersebut, tengok apa yang dia guna, pinggan apa dia pakai, mungkin kos naik taraf kedai yang mahal untuk keselesaan pelanggan.
“Apa yang kami janjikan adalah harga berpatutan dan perkhidmatan terbaik untuk pelanggan,” katanya pada sidang akhbar khas berhubung isu kartel mamak di ibu negara hari ini.
Sementara itu, Jawahar turut mengakui pihaknya kini masih bergelut dengan isu kekurangan pekerja.
“Jika orang tanya apa masalah lain, adalah masalah isu pekerja.

“Kita juga buka peluang kepada orang tempatan untuk bekerja di restoran mamak, tapi kurang mendapat sambutan,” jelasnya.-KOSMO! ONLINE


Lelaki beristeri berisiko rendah mati awal
Oleh KOSMO!

1 Jun 2022, 5:00 pm
TOKYO – Satu kajian mencadangkan bahawa orang yang sudah berkahwin hanya 20 peratus berkemungkinan mati awal berbanding mereka yang tidak berumah tangga, lapor portal berita MailOnline semalam.
Kajian tersebut dijalankan oleh penyelidik dari Pusat Kanser Kebangsaan Jepun dan diterbitkan dalam jurnal JAMA Network Open.
Penyelidik telah menganalisis rekod perubatan daripada setengah juga orang di Asia yang berusia dalam lingkungan 50-an selama 15 tahun.
Mereka mendapati orang yang berkahwin hanya 15 peratus terdedah kepada keseluruhan risiko kematian daripada semua punca kematian jika dibandingkan dengan orang bujang.
Orang yang berkahwin juga hanya 20 peratus berisiko untuk meninggal dunia akibat kemalangan jalan raya, kecederaan dan sakit jantung.
Golongan lelaki paling banyak mendapat manfaat daripada perkahwinan apabila berlaku penurunan terbesar dalam kadar kematian.

Kajian terdahulu juga menunjukkan bahawa golongan lelaki kurang berkemungkinan mengambil risiko, terlibat dalam kemalangan atau mengambil alkohol atau dadah apabila mereka sudah berkahwin.
Kajian terbaharu kini memaklumkan bahawa ‘kesan perlindungan’ disebabkan oleh perkahwinan juga berlaku mungkin disebabkan oleh pasangan yang menggalakkan mereka mendapatkan bantuan perubatan dan mematuhi rawatan.
Kadar kewangan yang lebih baik dan gaya hidup yang lebih sihat juga berlaku setelah seseorang individu berkahwin, kata penyelidik. – Agensi


BN bersedia hadapi PRU-15
Oleh MOHD RASDAN AHMAD

1 Jun 2022, 5:28 pm
KUALA LUMPUR – Barisan Nasional (BN) telah bersiap siaga dan bersedia untuk menghadapi Pilihan Raya Umum ke-15 (PRU-15) jika diadakan dalam masa terdekat.
Presidennya, Datuk Seri Ahmad Zahid Hamidi berkata, BN telah bersedia di pelbagai peringkat termasuk kepimpinan serta akar umbi BN seluruh negara.
“Kita bergerak dalam Barisan Nasional, bukan bergerak dalam MCA, MIC atau PBRS. kita mahukan semua calon kita menang di semua bahagian yang kita bertanding.
“Kita pilih Biru, kita pilih Dacing, kita pilih Barisan Nasional,” katanya ketika berucap pada Konvensyen BN dan Sambutan Ulang Tahun BN Ke-48 di Dewan Merdeka, Pusat Dagangan Dunia (WTC) di sini hari ini.
Dalam pada itu, Zahid turut berkata, BN perlu keluar daripada kerangka lama termasuk pembahagian kerusi calon bagi hadapi PRU-15 nanti.
“Kita akan tampilkan muka-muka baharu dan calon muda, kita sudah buktikan di beberapa pilihan raya kecil dan negeri sebelum ini.

“Di Johor 79 peratus manakala di Melaka pula 87 peratus muka baharu. Terbukti menjadi pilihan pengundi di sana, kita perlu tangkap pengundi untuk kembali memilih BN,” ujarnya. – KOSMO! ONLINE.


PM cadang tiga gerak kerja bagi hadapi PRU-15
Oleh MOHD RASDAN AHMAD

1 Jun 2022, 4:50 pm
KUALA LUMPUR – Tiga gerak kerja telah dicadangkan untuk dilaksanakan Barisan Nasional (BN) secara bersama bagi menghadapi Pilihan Raya Umum Ke-15 (PRU-15) antaranya sentiasa berusaha bagi mencapai budaya kerja kelas pertama.
Perdana Menteri, Datuk Seri Ismail Sabri Yaakob berkata, BN hendaklah bersiap siaga, kerja kelas pertama itu ditafsirkan sebagai berpasukan, berdisiplin dan kesetiaan kepada parti.
Katanya, pemimpin dan ahli BN yang setia bukanlah yang ada ketika senang sahaja, namun tetap setia walau dilambung badai sekuat mana sekali pun.
“Yang berada dalam dewan ini, sudah teruji kesetiaannya. Seinci pun tidak berganjak dari parti walau berdepan dengan ugutan, tekanan, ancaman mahupun tawaran yang menggiurkan.
“Elemen kedua, ingin saya tekankan, BN perlu memenangi hati rakyat. Saya, sebagai Perdana Menteri akan memastikan dasar-dasar yang menguntungkan rakyat,” jelasnya ketika berucap pada Konvensyen BN dan Sambutan Ulang Tahun BN Ke-48 di Dewan Merdeka, Pusat Dagangan Dunia (WTC) di sini hari ini.
Selain itu katanya, perkhidmatan yang terbaik harus diberikan kepada rakyat. Jelasnya, kerajaan sentiasa cakna, mengambil berat, mencari inisiatif terbaik dan segera menyelesaikan masalah setempat.

“Elemen ketiga adalah merangka formula strategi kemenangan PRU-15. Strategi ini perlu fokus kepada pemantapan jentera Pilihan Raya di antara parti komponen.
“Justeru, bersempena Konvensyen Barisan Nasional, maka hari ini adalah penting untuk kita perbaharui ikrar kita iaitu Ikrar kita kepada rakyat keseluruhannya, ikrar kita untuk menjadi yang terbaik dan kkrar kita untuk meneruskan kelangsungan perjuangan memartabatkan negara tercinta.
“Marilah kita sematkan dalam jiwa, dengan ikrar dan tekad penuh jitu, untuk memperkukuh kerjasama antara parti komponen. Kita juga perlu jauhi anasir-anasir luar yang sentiasa menanam bibit perpecahan sesama kita,” tegasnya.
Tambah Ismail Sabri, sesungguhnya, ikrar tersebut adalah untuk memenangi PRU-15 dengan majoriti 2/3 kerusi di Dewan Rakyat bagi membolehkan BN meneruskan agenda membantu rakyat dan memakmurkan negara.
“Kerajaan BN yang kuat akan mewujudkan kestabilan politik di dalam negara, dan sekali gus menyumbang kepada kemakmuran ekonomi rantau,” katanya. – KOSMO! ONLINE.


34.12 tan daun ketum bernilai RM1 juta cuba diseludup ke Thailand
Oleh JAMLIAH ABDULLAH

1 Jun 2022, 4:49 pm
BUKIT KAYU HITAM – Briged Utara Pasukan Gerakan Am (PGA) merampas sebanyak 34.12 tan daun ketum bernilai RM1 juta yang dipercayai cuba diseludup ke Thailand dalam tempoh lima bulan pertama tahun ini.
Komandernya, Senior Asisten Komisioner Nordin Manan berkata, pihaknya turut menyita 50 kenderaan yang digunakan penyeludup bagi kegiatan tersebut.
Nilai keseluruhan barang rampasan termasuk daun ketum dianggarkan lebih RM2 juta.
“Sebanyak 93 kes direkodkan dengan tangkapan seramai 12 orang melibatkan 10 lelaki tempatan dan dua lelaki warga Thailand.
“Boleh dikatakan aktiviti penyeludupan daun ketum berlaku setiap hari, malah pada bulan lalu, kita merampas lima tan daun ketum,” katanya pada sidang akhbar di Markas Taktikal PGA Bukit Kayu Hitam di sini hari ini.
Menurut beliau, penyeludupan daun tumbuhan tersebut terus meningkat kerana permintaan tinggi terhadap daun ketum dari negara jiran.

Modus operandi penyeludup adalah dengan meletakkan daun ketum di dalam guni berdekatan pagar di sempadan sebelum diseludup ke negara jiran oleh individu tertentu. -KOSMO! ONLINE


Ebit Lew sebak bantu pakcik TBS
Oleh NURUL AIN NATASHA MAZLAN

1 Jun 2022, 4:34 pm
PETALING JAYA – Pendakwah bebas, Ebit Lew sekali lagi meraih perhatian orang ramai apabila membantu seorang warga emas yang dipercayai sudah lama menetap di Terminal Bersepadu Selatan (TBS).
Ebit Lew dalam satu kenyataan di Facebook meluahkan rasa sebak sebaik sahaja bertemu dengan warga emas tersebut yang dianggarkan berumur 70an selepas seharian mencarinya.
“Pakcik ini tinggal sendirian di Kedah selepas kehilangan isterinya. Dia kerap datang ke Kuala Lumpur untuk mencari sesuap nasi bagi meneruskan kelangsungan hidup.
“Di sebelah malam, dia jarang tidur kerana selalu memikirkan masa depan hidupnya. Pernah ada individu yang ingin menawarkan duit bulanan, namun dia menolak.
“Dia seronok bila saya menghadiahkannya sehelai jubah dan kurta,” katanya.
Ebit Lew menambah, beliau turut terkenangkan arwah ayahnya apabila melihat keadaan lelaki itu yang hidup sebatang kara

“Saya sudah kehilangan ayah. Saya sangat merindui arwah ayah saya. Malam ini saya terus membawa pakcik ke rumah saya untuk berehat
Katanya, Ebit merancang untuk membeli beberapa keperluan lain sebelum menguruskan kepulangan lelaki warga emas itu ke Kedah hari ini. – KOSMO! ONLINE.


Buruh dicekup perkosa anak sejak empat tahun lalu
Oleh MUHAMMAD AYMAN GHAFFA

1 Jun 2022, 4:59 pm
KOTA BHARU – Seorang buruh dicekup selepas dipercayai memperkosa anak kandungnya yang kini berusia 14 tahun di rumah mereka di sebuah taman perumahan di Tanah Merah dekat sini sejak empat tahun lalu.
Suspek yang berusia 39 tahun ditahan selepas remaja itu dan guru kaunseling di sekolahnya membuat laporan di Ibu Pejabat Polis Daerah (IPD) Tanah Merah di sini kira-kira pukul 11.55 pagi semalam.
Pemangku Ketua Polis Kelantan, Datuk Muhamad Zaki Harun berkata, mangsa dipercayai pengsan di dalam kelas semasa berada di sekolah ekoran mengalami tekanan dipercayai akibat memendam perasaan selepas dirogol bapanya.
Menurutnya, perbuatan suspek terbongkar selepas mangsa menceritakan peristiwa hitam yang menimpanya kepada guru kaunselingnya sebelum guru tersebut membawa mangsa ke IPD Tanah Merah untuk membuat laporan.
“Berdasarkan keterangan mangsa, kali terakhir suspek merogolnya kira-kira pukul 2 pagi semalam semasa dia sedang tidur di dalam sebuah bilik di rumah mereka.
“Siasatan awal mendapati, mangsa tinggal bersama suspek dan ibu tiri termasuk empat adik beradik tirinya berusia lapan bulan hingga 8 tahun di rumah itu sejak lima tahun lalu,” katanya pada sidang akhbar di Ibu Pejabat Polis Kontinjen Kelantan di sini hari ini.

Menurut Muhamad Zaki, mangsa terus dibawa ke Hospital Tanah Merah di sini dan pemeriksaan mendapati terdapat kesan koyakan lama pada kemaluan mangsa.
Katanya, suspek ditahan semasa berada di pekarangan wad kecemasan hospital tersebut semalam dan semakan mendapati suspek tidak mempunyai sebarang rekod jenayah lampau selain negatif daripada penyalahgunaan dadah.
“Polis sedang menjalankan siasatan lanjut berhubung kes itu. Setakat ini, kita masih belum mendapat maklumat jumlah keseluruhan suspek merogol anaknya dalam tempoh empat tahun ini.
“Tindakan guru kaunseling yang membawa mangsa untuk melaporkan kejadian itu kepada polis sekali gus keluar daripada masalah yang membelenggunya wajar diberikan pujian,” katanya.
Tambah Muhamad Zaki, kes disiasat mengikut Seksyen 376 B Kanun Keseksaan. – KOSMO! ONLINE


Atlet Kelantan terlibat jenayah akan disingkir serta-merta
Oleh ROSALWANI CHE SOH

1 Jun 2022, 4:18 pm
KOTA BHARU – Atlet Kelantan yang didapati bersalah atas kesalahan jenayah akan disingkirkan serta-merta daripada menyertai aktiviti atau meneruskan karier sukan di negeri ini.
Pengerusi Pembangunan Belia, Sukan dan Pertubuhan Bukan Kerajaan (NGO) negeri, Wan Roslan Wan Hamat berkata, perkara itu perlu dipandang serius terutamanya berhubung dakwaan seorang pemain bola sepak merogol gadis berusia 18 tahun pada Ahad lalu.
Menurutnya, kerajaan negeri tidak akan berkompromi dengan kesalahan jenayah yang dilakukan oleh atlet di Kelantan sekali gus mencemarkan imej negeri.
“Tindakan akan dikenakan sekiranya atlet itu didapati bersalah terhadap dakwaan itu. Saya amat terkilan dengan kes ini dan menyerahkan sepenuhnya kepada pihak berkuasa untuk siasatan lanjut.
“Setakat ini, saya sendiri pun tidak tahu siapa pemain bola itu dan pasukan diwakilinya suspek dalam kes itu. Saya hanya mendapat makluman mengenai perkara itu sahaja,” katanya ketika ditemui pemberita selepas Mesyuarat Exco Kerajaan Negeri Kelantan di Kompleks Kota Darulnaim di sini hari ini.
Mengulas lanjut, Wan Roslan berkata, kes itu dilihat memberi kesan yang besar kepada negeri Kelantan yang sentiasa menerapkan aspek syariah dalam semua urusan. -KOSMO! ONLINE


Mayat lelaki dalam guni pakai cincin bertulis Wana Love Wan
Oleh OTHMAN YAHAYA

1 Jun 2022, 4:10 pm
SUNGAI PETANI – Mayat lelaki yang ditemui terapung di Kampung Sungai Batu Besi di sini pada Jumaat lalu didapati memakai sebentuk cincin bertulis ‘Wana Love Wan’.
Mayat mangsa ditemui dalam keadaan kaki dan tangan diikat serta bahagian kepala hingga pinggang diserkup menggunakan guni oleh sekumpulan nelayan kira-kira pukul 9.30 pagi.
Ketua Polis Daerah Kuala Muda, Asisten Komisioner Zaidy Che Hassan berkata, mangsa berusia lingkungan antara 30 hingga 40-an dan mempunyai ketinggian 163 sentimeter dan berat 52 kilogram (kg).
“Ketika ditemui, mangsa memakai baju T lengan pendek berwarna merah serta kelabu di bahagian kolar dan lengan.
“Mangsa juga memakai sebentuk cincin warna silver di jari tangan kiri yang bertulisan Wana love Wan,” katanya pada sidang akhbar di sini hari ini.
Beliau pada masa sama meminta orang ramai yang mempunyai maklumat berhubung mangsa agar menghubungi pihak polis. -KOSMO! ONLINE


Untung TNB turun 10.5 peratus
Oleh MUHAMMAD IKHWAN IDERIS

1 Jun 2022, 4:26 pm
PETALING JAYA – Keuntungan selepas cukai Tenaga Nasional Berhad (TNB) bagi suku pertama tahun kewangan 2022 merosot 10.5 peratus kepada RM0.9 bilion.
Pendapatan Kumpulan bagaimanapun meningkat 36.4 peratus kepada RM15.7 bilion, didorong peningkatan empat peratus dalam permintaan elektrik di Semenanjung.
Menurut TNB dalam satu kenyataan hari ini, jualan elektrik lebih tinggi sejajar dengan fasa peralihan ke endemik dan pertumbuhan ekonomi Malaysia sebanyak lima peratus bagi suku pertama tahun 2022.
“Ini didorong penggunaan elektrik lebih tinggi yang direkodkan oleh pelanggan komersial dan domestik setelah aktiviti perniagaan dibenarkan beroperasi semula.
“Sementara itu, pendapatan sebelum faedah, cukai, susut nilai dan pelunasan (EBITDA) dilaporkan pada RM5.1 bilion, manakala margin EBITDA ialah 32.8 peratus disumbangkan oleh perbelanjaan operasi yang meningkat sebanyak 64.1 peratus berikutan kenaikan harga bahan api.
“Kos penjanaan tenaga, termasuk kos bahan api, membentuk lebih 65 peratus daripada tarif asas dan kenaikan harga bahan api fosil, terutama arang batu telah meningkatkan kos penjanaan tenaga negara,” katanya.

Baharin Din
Presiden dan Ketua Pegawai Eksekutif TNB, Datuk Baharin Din berkata, biarpun dalam tempoh sukar, pihaknya terus melaksanakan peranan sebagai pembekal elektrik negara dan sentiasa memastikan rakyat mendapat akses kepada tenaga berdaya harap pada harga berpatutan.
Bagi menangani isu kenaikan harga bahan api fosil, Baharin menjelaskan, TNB bekerjasama rapat dengan kerajaan untuk memastikan kebajikan golongan yang memerlukan dilindungi, di samping menjaga kesinambungan rangka kerja Kawal Selia Berasaskan Insentif (IBR).
“Kerajaan berterusan mengekalkan IBR dan berjaya membendung impak turun naik harga bahan api melalui mekanisme Pelepasan Kos Tidak Seimbang (ICPT).
“Sejak pengenalan rangka kerja IBR, RM8.6 bilion rebat ICPT telah dinikmati pengguna, di samping RM5.3 bilion surcaj yang dilepaskan kepada mereka,” katanya. – KOSMO! ONLINE


Singapura paling banyak terima ayam hidup Malaysia
Oleh AMREE AHMAD

1 Jun 2022, 4:04 pm
PUTRAJAYA – Keputusan drastik kerajaan menghentikan eksport ayam hidup ke Singapura adalah tepat kerana negara jiran itu paling banyak mengimport unggas tersebut dari Malaysia.
Menurut data terbaharu diterbitkan Kementerian Pertanian dan Industri Makanan, sepanjang tahun ini setakat 30 April lepas, Malaysia mengeksport 13,241,038 ekor unggas itu ke sana.
Rekod berkenaan menunjukkan secara purata Singapura mengimport 3,310,259 ekor ayam hidup setiap bulan dari negara ini ketika Malaysia pula berdepan krisis kekurangan unggas itu.
Selain republik tersebut, Malaysia mengeksport ayam hidup kepada dua lagi negara iaitu Thailand sebanyak 367,756 ekor dan Pakistan pula 990 ekor untuk empat bulan pertama tahun ini.
Secara keseluruhan, kementerian berkenaan melaporkan, ketiga-tiga negara Asia itu telah mengimport sejumlah 13,609,784 ekor ayam hidup dari Malaysia dalam tempoh masa tersebut.
Sekadar perbandingan dengan data sepanjang tahun lepas, Malaysia berjaya mengeksport 47,356,102 ekor unggas tersebut kepada empat negara termasuk Kuwait di rantau Asia Barat.

Singapura terus kekal sebagai pengimport terbesar ayam hidup dari Malaysia iaitu sebanyak 46,330,400 ekor atau secara purata 3.86 juta ekor yang direkodkan setiap bulan pada 2021.
Selebihnya ialah Thailand yang sekadar mengimport 1,024,902 ekor unggas itu, Pakistan pula hanya 650 ekor dan paling sedikit ialah Kuwait dengan mengimport cuma 150 ekor sahaja. – KOSMO! ONLINE


Keputusan lepas tanpa bebas Long Tiger dibatalkan
Oleh NUR ALINA HASSAN

1 Jun 2022, 4:25 pm
MUAR- Mahkamah Tinggi Muar hari ini membatalkan keputusan untuk melepas tanpa membebaskan lelaki etnik Rohingya, Long Tiger terhadap kes peras ugut di Mahkamah Majistret Tangkak, 17 Mei lalu.
Hakim, Datuk Abu Bakar Katar menetapkan terhadap tertuduh, Abdul Hamim Ab. Hamid, 33, selepas mendapati berlaku kekhilafan terhadap keputusan yang dibuat.
Justeru, mahkamah memerintahkan 5 Jun ini bagi sambungan perbicaraan di bawah Seksyen 388 Kanun Keseksaan di Mahkamah Majistret Tangkak, dengan memanggil saksi lain pendakwaan.
Mahkamah juga tidak membenarkan tertuduh diikat jamin.
Kes dikendalikan Timbalan Pendakwa Raya, Muhammad Syafiq Mohd. Ghazali dan Muhammad Qaiyyum Ramlan, manakala tertuduh diwakili peguam, Puteri Aisyah Zahirah Zakaria.
Pada 17 Mei lalu, Mahkamah Majistret Tangkak memberikan perintah pelepasan bukan pembebasan terhadap Long Tiger yang menghadapi pertuduhan di bawah Seksyen 388 Kanun Keseksaan.

Majistret, Zaridah Abdul Jaapar membuat perintah itu selepas kedua-dua pihak pendakwaan dan pembelaan membuat hujahan lisan ekoran kematian mengejut saksi utama pendakwaan, Luqman Hakeem Othman pada pertengahan perbicaraan.
Pada 20 Januari lalu pula, Long Tiger dijatuhkan hukuman penjara selama 12 bulan oleh Mahkamah Majistret Tangkak kerana melarikan diri daripada tahanan mahkamah itu kira-kira pukul 11.55 pagi, pada 15 Disember 2021.
Bagi kesalahan itu, dia didakwa mengikut Seksyen 224 Kanun Keseksaan yang memperuntukkan hukuman penjara sehingga dua tahun, atau denda atau keduanya sekali.
Long Tiger juga kini berdepan perbicaraan bagi kes di bawah Seksyen 506 dan Seksyen 342 Kanun Keseksaan kerana melakukan kurungan yang salah dan ugutan bunuh. -KOSMO! ONLINE


Misi utama BN pulihkan negara – Tok Mad
Oleh MOHD RASDAN AHMAD

1 Jun 2022, 4:18 pm
KUALA LUMPUR – Misi paling utama Barisan Nasional (BN) adalah memulihkan kembali negara selepas kegagalan pentadbiran kerajaan Pakatan Harapan (PH) selepas Pilihan Raya Umum (PRU-14) sebelum ini.
Timbalan Pengerusi Barisan Nasional (BN) Datuk Seri Mohamad Hasan berkata, selepas PRU-14 kerajaan PH telah menyebabkan prestasi negara merosot berbanding sebelumnya seperti kepercayaan kepada institusi awam terjejas dan iklim pelaburan terus pudar serta perlahan.
Mohamad juga telah menggariskan tiga sebab utama kenapa BN perlu mengambil alih semula kerajaan pada PRU-15 nanti iaitu berkaitan pemulihan prestasi negara, mengembalikan kestabilan politik serta mencipta masa depan untuk generasi akan datang.
“Kerana itu kita mesti memulihkan Malaysia. Ia harus menjadi misi paling utama BN. Lihat sahaja apa yang berlaku kepada negara ini apabila BN ditewaskan pada 2018. PH telah gagal dengan segagalnya di dalam mentadbir.
“Dari semua segi kita telah merosot, menyusut dan berundur ke belakang,” katanya ketika merasmikan Konvensyen BN dan Sambutan Ulang Tahun BN Ke-48 di Dewan Merdeka, Pusat Dagangan Dunia (WTC) di sini hari ini.
Tambah Mohamad, walaupun kini BN kembali menjadi kerajaan dan menerajuinya tetapi dengan kuasa yang terhad dan tidak dominan, pelbagai tindakan yang sedikit agresif untuk usaha pemulihan tidak dapat dilaksanakan kerana terdapat kekangan bahkan ugutan akibat persefahaman politik dari sekutu dan seteru yang longgar.

Manakala kedua katanya, BN mesti mengambil alih kembali pentadbiran negara kerana mahu mengembalikan semula kestabilan politik di Malaysia.
“Ketidakstabilan politik dalam tiga tahun telah menjerumuskan Malaysia ke era 20 tahun ke belakang. Bayangkan jika semua ini berterusan. Malaysia akan menjadi negara yang terus ketinggalan dan tercorot.
“Kita mesti pasakkan dalam sanubari rakyat Malaysia untuk tidak terus bereksperimen dengan politik negara. Mereka mesti membuat keputusan dengan rasional dan objektif, bukan emosional dan terbawa-bawa dengan sentimen,” ujarnya.
Begitu juga katanya, BN mesti mengambil alih semula Malaysia kerana mahu mencipta masa depan untuk generasi akan datang.
“Mentadbir negara bukan setakat menguruskan untuk kemandirian hari ini tetapi juga tentang membina asas-asas kelangsungan hari esok, kita bukan hanya mewarisi Malaysia ini dari generasi lepas tetapi turut meminjamnya dari generasi akan datang.
“Kita perlu singkirkan segala noda dan kesalahan generasi sedia ada dan menyediakan landasan lebih baik untuk generasi akan datang.
“Kita hidup di zaman yang bukan lagi zaman kita, jadi janganlah kita terus menghancurkan zaman ini dan meninggalkan Malaysia dalam keadaan yang parah dan lelah kepada generasi baharu,” katanya.-KOSMO! ONLINE